Horatio Nelson: Panglima Terunggul British

“Terima kasih tuhan, tugasku akhirnya selesai.”

Demikianlah kalimat-kalimat terakhir yang meniti di bibir seorang panglima yang sedang nazak dek cedera parah setelah terkena tembakan peluru musuh sewaktu bertempur. Beliau berkata demikian sebaik sahaja mendapat perkhabaran bahawa angkatan tentera laut musuh iaitu pakatan Perancis-Sepanyol telah berjaya ditewaskan. Berita gembira yang disampaikan itu sekaligus memberi isyarat bahawa kemenangan berpihak kepada angkatan laut British. Tidak lama selepas itu, panglima tersebut menghembuskan nafasnya yang terakhir di bahagian bawah dek kapalnya, HMS Victory.

Pertempuran yang dimaksudkan  ialah Pertempuran Trafalgar, pertempuran ini tercetus antara angkatan tentera laut British dengan gabungan angkatan tentera laut Perancis-Sepanyol. Pertempuran ini berlaku pada 21 Oktober 1805 yang mengambil tempat di Tanjung Trafalgar, Sepanyol. Pertempuran yang berakhir dengan kemenangan British ini sekaligus meranapkan impian Maharaja Perancis, Napoleon untuk menawan England. Pertempuran ini merupakan kemuncak serta pengakhiran buat karier panglima tersebut yang selama 34 tahun telah berjuang menyumbang jasa serta bakti buat negaranya yang tercinta.

Gaya Kepimpinan yang berkesan serta mempunyai kepakaran dalam menyusun strategi adalah di antara nilai-nilai ketokohan yang ditonjolkan panglima tersebut sepanjang memikul tanggungjawab memimpin armada British. Dibawah kepimpinan beliau, angkatan tentera British berjaya memperoleh kemenangan dalam beberapa siri pertempuran seperti di Nil (1798) dan Trafalgar (1805). Berdasarkan asbab-asbab tersebut, sudah jelaslah bahawa mengapa nama beliau layak dinobat sebagai wira serta diangkat sebagai salah seorang panglima tentera laut terunggul dalam sejarah ketenteraan dunia.

Siapa sebenarnya panglima yang diangkat sebagai wira pe.rang terunggul ini? berdasarkan maklumat latar belakangnya, Nama sebenar beliau ialah Horatio Nelson. Nelson dilahirkan pada 29 september 1758 di Norfolk, England. Beliau merupakan yang keenam daripada 11 orang cahaya mata milik pasangan Edmund Nelson dan Catherine Suckling.

Nelson dilihat seolah-olah sudah ditakdirkan untuk mengabdikan dirinya berjuang untuk negara dengan berkhidmat di dalam angkatan tentera laut diraja British. Hal ini demikian kerana, Nelson dikatakan menerima pengaruh awal untuk menyertai angkatan tentera laut daripada bapa saudaranya iaitu Maurice Suckling. Maurice Suckling ialah adik kepada ibu Nelson, beliau merupakan seorang pegawai berpangkat tinggi di dalam angkatan tentera laut diraja British. Sebelum menyertai angakatan tentera laut, Nelson menerima pendidikan awal di Paston Grammar School dan di King Edward VI’s Grammar School sehingga berumur 12 tahun.

Menurut catatan sejarah, perjalanan Nelson dalam karier angkatan laut bermula pada 1 Januari 1771, ketika itu dia melaporkan diri ke kapal HMS Raisonnable sebagai seorang kelasi biasa dan pengemudi di bawah pimpinan bapa saudaranya sendiri iaitu Kapten Maurice Suckling. Tidak lama setelah melaporkan diri, Nelson dilantik sebagai kadet bagi memulakan latihan sebagai pegawai. Nelson mendapati bahawa dia menderita penyakit mabuk laut, satu kelemahan yang menghantui sepanjang hidupnya, namun ianya bukanlah suatu penghalang kepada beliau untuk tidak terus berada di dalam angkatan tentera laut. Nelson mengambil masa kira-kira enam tahun untuk dilantik sebagai pegawai.

Sebagai persediaan untuk memantapkan kariernya, Nelson memerlukan banyak pengalaman berkaitan dengan hal ehwal pelayaran. Oleh itu, pada tahun 1771, Nelson telah dihantar ke Hindia Barat khususnya di Jamaica dan Tobago. Disana, beliau berkhidmat sebagai anak kapal untuk sebuah syarikat perkapalan. Sepanjang berkhidmat, Nelson telah memperoleh pelbagai kemahiran baru berkaitan pelayaran seperti cara melabuhkan kapal dan bagaimana untuk menstabilkan kedudukan kapal. Setelah selesai berkhidmat, Nelson kemudiannya kembali ke England pada bulan Julai tahun 1772.

Namun, Nelson masih tidak berpuas hati dan merasa tidak cukup dengan pengalaman pelayarannya sebelum ini. Hal ini demikian kerana, Semangat Nelson untuk menimba ilmu dan mencari pengalaman baru itu amat tinggi. Semangat ini telah mendorong beliau untuk mencari mana-mana ekspedisi pelayaran untuk beliau sertai.

Pada tahun 1773, Pencarian Nelson akhirnya menemui pengakhiran sebaik sahaja beliau mendapat tahu bahawa terdapat sebuah ekspedisi pelayaran ke kutub utara akan berlayar tidak lama lagi. Pelayaran ini merupakan sebuah ekspedisi di bawah tajaan Royal Society, sebuah institusi yang didedikasikan untuk aktiviti penemuan saintifik. Dipendekkan cerita, Nelson memujuk Kapten yang mengetuai ekspedisi pelayaran tersebut, Kapten Lutwidge agar memberinya kebenaran untuk turut serta berlayar dalam ekspedisi ke kutub utara itu, Kapten Lutwidge akur dengan permintaan Nelson. Ekspedisi tersebut berjalan lancar sehinggalah kapal yang dinaiki mereka terperangkap di atas permukaan laut yang beku. Oleh yang demikian, mereka terpaksa berpatah balik ke England. Kegagalan ekspedisi ini dijadikan pengajaran buat Nelson.

Pada bulan November tahun yang sama, Nelson kemudianya menyertai sebuah lagi ekspedisi pelayaran ke Hindia Timur. Nelson telah ditugaskan untuk berlayar dengan menaiki kapal HMS Seahorse. Ekspedisi kali ini ternyata memberi cabaran serta pengalaman baru buat Nelson. Hal ini demikian kerana, mereka telah dise.r.ang oleh dua buah kapal yang dipercayai milik sebuah kerajaan di selatan India. Kapal-kapal yang meny.era.ng tersebut kemudiannya beredar selepas saling berbalas sera.ngan dengan HMS Seahorse. Insiden se.ran.gan ini merupakan pengalaman pertempuran pertama bagi Nelson. Selain itu, sepanjang tempoh Nelson berlayar di atas HMS Seahorse, Nelson juga berpeluang menambah ilmu kemahirannya berkaitan hal ehwal pelayaran daripada Thomas Surridge, Kapten kapal HMS Seahorse.

Beliau kemudiannya menghabiskan sepanjang tahun mengawal konvoi, di mana dia terus mengasah kemahiran navigasi dan pengendalian kapal. Pada awal tahun 1776, Nelson telah dijangkiti penyakit Malaria yang agak teruk sehingga menjejaskan keupayaan tubuh badannya. Oleh itu, beliau direhatkan dari HMS Seahorse dan dibawa pulang ke England pada bulan mac tahun yang sama.

Pada tahun bulan april tahun 1777, sewaktu Nelson berumur 18 tahun. Dengan bantuan serta pengaruh daripada bapa saudaranya, Nelson telah lulus satu ujian untuk naik ke pangkat leftenan. Keesokan harinya Nelson telah ditugaskan untuk menaiki kapal HMS Lowestoffe yang sedang bersiap untuk berlayar ke Jamaica, di bawah pimpinan Kapten William Locker.

Sudah maklum bahawa pada tahun 1775, 13 koloni British di Amerika Utara sedang memberontak dan berjuang menuntut kemerdekaan daripada British. Pemberontakan ini seterusnya melarat sehingga tercetusnya peper.angan. Pe.rang yang kita kenali pada hari ini sebagai per.ang Revolusi Amerika. Ekoran daripada itu, setiap kapal tentera laut British harus memainkan peranan masing-masing dalam usaha mengekang pemberontakan ini. Tugas yang diamanahkan kepada HMS Lowestoffe pada waktu yang genting ini ialah mengawal keselamatan perairan di sekitar kepulauan Karibean serta perlu merampas mana-mana kapal Amerika yang dijumpai.

Seterusnya, sepanjang menjalankan tugas, HMS Lowestoffe berjaya merampas beberapa buah kapal yang dipercayai milik Amerika. Antara kapal-kapal tersebut ialah kapal yang bernama Little Lucy. Nelson meminta kebenaran daripada Kapten William Locker untuk mengemudi Little Lucy dan permintaannya anak muda itu segera ditunaikan. Ini merupakan pengalaman pertama Nelson mengetuai dan mengemudi sebuah kapal , yang sedikit sebanyak mengasah bakat beliau dalam soal kepimpinan.

Kapten William Locker kagum dengan kemampuan serta bakat pengendalian  kapal  yang ditonjolkan anak buahnya itu, lalu beliau terus mengesyorkan Nelson kepada Sir Peter Parker seorang ketua komander British yang berpangkalan di Jamaica. Sir Peter Parker bersetuju untuk menerima Nelson masuk ke dalam pasukannya menaiki kapal HMS Bristol. Sepanjang berkhidmat dengan HMS Bristol, Nelson telah dinaikkan pangkat ke pangkat kapten, sebuah pangkat yang selayaknya diterima sebagai penghormatan di atas kecemerlangan yang dipamerkan beliau.

Pada tahun 1780, Nasib malang yang dialami sewaktu di Hindia Timur kembali menghantui Nelson. Ini apabila, Nelson sekali lagi jatuh sakit, dipercayai terkena penyakit disentri. Oleh yang demikian, Nelson diberhentikan dari tugasan pada bulan Ogos dan dibawa pulang ke England. Kesihatan Nelson beransur pulih beberapa bulan kemudian dan beliau kembali bersedia untuk menggalas apa jua tugasan yang bakal diamanahkan.

Pada bulan Ogos tahun 1781, Sejurus selepas kesihatannya kembali pulih, Nelson telah dilantik untuk mengetuai sebuah kapal yang bernama HMS Albermale. Nelson diarahkan untuk mempersiapkan HMS Albemarle yang akan berlayar menuju Quebec, Kanada. Tujuan asal  ke perairan Kanda adalah untuk memburu serta merampas mana-mana kapal Amerika yang dijumpai. Namun Nelson dilihat gagal melaksanakan tugas kali ini. Hal ini demikian kerana,  beliau hanya berjaya merampas kembali beberapa kapal komersial British yang ditawan sebelum ini dan merampas beberapa kapal nelayan dan beberapa kapal kecil yang lain. Sepanjang berada di perairan Kanada, Nelson telah menempuhi detik-detik yang mendebarkan seperti dikejar oleh kapal musuh serta mengetuai ser.an.gan darat ke atas kubu Perancis di Pulau Turks. Usai tugasnya, Nelson kembali ke England pada akhir bulan Jun Tahun 1783.

Tercetusnya Revolusi Perancis pada tahun 1789, telah memberi tugasan baru yang lebih mencabar kepada Nelson di mana tugasan kali ini banyak mengambil tempat di Laut Mediterranean. Antara perakara yang ditugaskan kepada Nelson ialah menawan Pulau Corsica yang pada waktu itu sedang diduduki oleh tentera Perancis, usaha penawanan ini dilancarkan ekoran daripada tindakan Perancis yang merampas pelabuhan British di Toulon yang telah menjejaskan keupayaaan tentera laut diraja British di kawasan perairan sekitar. Oleh itu, bagi menembalikan kekuasaan British di Laut Mediterranean, mereka memerlukan sebuah pelabuhan. Disini, Pulau Corsica dilihat sesuai untuk dijadikan pelabuhan baru buat British.

Sewaktu bertempur di Corsica, Nelson telah mengalami kecederaan dimana beliau telah kehilangan mata kanannya. Namun, kecederaan itu tidak menjadi penghalang buatnya untuk terus berjuang. Lukanya segera dibaluti dan Nelson kembali beraksi di medan tempur. Menjelang 18 Julai, sebahagian besar kubu serta kedududkan musuh telah berjaya dilumpuhkan. Akhirnya pulau tersebut berjaya ditawan pada 10 Ogos tahun 1794. Jelaslah bahawa, kecederaan yang dialami Nelson langsung tidak melunturkan semangat beiau untuk terus berjuang buat negaranya yang tercinta.

Pada tahun 1797, Nelson telah diberikan amanah untuk mengetuai kapal HMS Captain di dalam sebuah pertempuran di Cape St Vincent. Pertempuran ini merupakan persaingan yang tercetus diantara armada British dengan armada Sepanyol yang mengambil tempat di perairan Portugal. Kemenangan British dalam pertempuran ini ternyata memberi impak yang positif dalam kehidupan Nelson. Hal ini demikian kerana, Nelson telah dianugerahkan Knight Of The Bath sebagai tanda penghargaan diatas jasa beliau kepada negara. Tidak lama seepas itu, Nelson juga diberikan kenaikan pangkat ke pangkat panglima.

Selepas pertempuran di Cape St Vincent, Nelson mengambil bahagian pula dalam sebuah lagi pertempuran yang dikenali sebagai Pertempuran Santa Cruz de Tenerife. Namun hasil daripada pertempuran ini tidak memihak kepada British. Angkatan tentera laut diraja British tewas kepada tentera Sepanyol yang jauh lebih bersedia serta mempunyai posisi pertahanan yang lebih kuat. Lebih malang lagi, Nelson juga kehilangan lengan kanannya sewaktu bertempur dengan pihak musuh. Kecederaan yang dialami beliau itu memaksanya untuk kembali ke England. Kepulangan Nelson di England disambut meriah oleh rakyat jelata. Beliau disambut sebagi wira berikutan kemenangan bergaya yang diperoleh pada pertempuran di Cape St Vincent sebelum ini. Di England, kecederaan yang dialaminya beransur pulih dan beliau kembali bersedia untuk memikul tanggungjawab yang baru.

Pada tahun 1798, Kegiatan Perancis yang mencurigakan di Laut Mediterranean telah menimbulkan kebimbangan di kalangan laksamana-laksamana British. Hal ini demikian kerana, maklumat melaporkan bahawa Napoleon sedang mengumpulkan tenteranya yang berkekuatan kira-kira 40,000 orang di perairan selatan Perancis, namun tujuan Napoleon berbuat demikian tidaklah diketahui.

Oleh yang demikian, Nelson telah dihantar ke Laut Mediterranean untuk memantau gerak-geri serta kegiatan armada Perancis. Namun terdapat satu masalah yang dihadapi oleh pihak British, kedudukan sebenar armada Perancis di Laut Mediterranean adalah tidak diketahui. Misteri kedududkan armada Perancis dilihat menjadi teka-teki yang harus diselesaikan segera oleh Nelson.

Seterusnya, persoalan ini mendorong beliau untuk mula berlayar di sekitar perairan Itali bagi mendapatkan petunjuk akan kedudukan sebenar armada Perancis. Selepas berkali-kali gagal dalam usaha menjejaki armada Perancis. Akhirnya, pada 1 ogos tahun 1798, Nelson akhirnya berjaya menemukan armada Perancis yang sedang berada di Teluk Aboukir, 20 batu timur laut Bandar Iskandariyah.

Dengan penemuan armada Perancis itu, Nelson menyedari bahawa inilah peluang untuk British membantai musuh tradisinya itu. Tanpa berlengah lagi, Nelson segera mempersiapkan armadanya yang berkekuatan 14 buah kapal untuk bertempur dengan angkatan tentera laut Perancis yang berkekuatan 13 buah kapal. Pertempuran ini menyaksikan kekalahan yang teruk di pihak Perancis apabila hampir keseluruhan armadannya berjaya dimusnahkan oleh British. Manakala di pihak British, kemenangan yang diperoleh kali ini telah meningkatkan prestijnya sebagai kuasa maritim yang hebat serta dapat mengekalkan kekuasaan mereka di Laut Mediterranean buat beberapa tempoh seterusnya. Di atas kejayaan Nelson menewaskan Perancis dalam pertempuran ini, seorang ahli sejarah iaitu Ernle Bradford, menyifatkan pencapaian Nelson kali ini sebagai pencapaian beliau yang terhebat sepanjang kariernya, bahkan lebih hebat daripada kejayaan beliau di Trafalgar.

Pada tahun-tahun berikutnya, Nelson masih lagi melibatkan diri dalam aktiviti ketenteraan sehinggalah kepada pengakhirannya di pertempuran Trafalgar. Sebuah pertempuran yang pada hari ini diiktiraf sebagai antara kejayaan terhebat British sepanjang sejarah ketenterannya. Namun bagi Nelson, pertempuran ini merupakan pengakhiran kepada riwayat beliau. Jasa dan pengorban Nelson di Trafalgar cukup besar lantas menjadikan diri beliau sentiasa dikenang sebagai seorang sosok pahlawan serta layak diangkat sebagai salah satu pahlawan paling berani British pernah ada.

Namun, apa yang menjadikan seseorang itu pahlawan? Jawapannya mudah, seseorang akan dinobat sebagai pahlawan hanya dengan meraih kemenangan. Namun bagi Nelson, beliau tidak hanya memenangi pertempuran semata-mata, malah beliau juga melakukan pengorbanan yang besar seperti kehilangan penglihatan, lengan dan akhirnya nyawanya sendiri.

Inilah sekelumit kisah hidup seorang Horatio Nelson, selamanya akan dikenang sebagai panglima terunggul British.

RUJUKAN:

Buku

– Greig, R., Parrett, T., & Bankes, S. (2019). Britain’s greatest victories: Discover the makings of a nation. Future PLC.

Internet

– Encyclopædia Britannica, inc. (n.d.). Horatio Nelson. Encyclopædia Britannica. from https://www.britannica.com/biography/Horatio-Nelson.

– Wikimedia Foundation. (2021, October 2). Horatio Nelson, 1st Viscount Nelson. Wikipedia, from https://en.wikipedia.org/wiki/Horatio_Nelson,_1st_Viscount_Nelson#Wounding_and_death.

– The National Archives | Exhibitions | Nelson, Trafalgar … (n.d.).from https://www.nationalarchives.gov.uk/nelson/gallery2/arctic.htm.

Artikel dikirimkan oleh Fakhry Harraz untuk The Patriots.


Covid-19 Dalam Bahasa-Bahasa Seluruh Dunia

Sejak belakangan ini, satu per satu negara telah terlibat dalam masalah. Bermula dari Republik Rakyat China (PRC) lalu merebaklah ia ke seluruh dunia. Negara ini iaitu Persekutuan Malaysia juga tidak terkecuali. Masalah yang dimaksudkan adakah Covid-19.

Ketika artikel ini ditulis, sebanyak 3,836,183 kes telah dilaporkan di seluruh dunia di mana 265,364 daripadanya telah dijemput illahi. Di Malaysia pula, sebanyak 6,467 kes telah dilaporkan dengan 107 orang daripadanya pergi buat selama-lamanya.

Persoalannya, apakah itu Covid-19? Menurut Pertubuhan Kesihatan Sedunia (WHO), Covid-19 adalah sejenis pneumonia (Paru-paru berair) yang puncanya tidak dapat dikenalpasti. Masalah ini dikesan dari Wuhan, China pada hari Selasa yang bertarikh 31hb Disember 2019.

Daripada sudut bahasa, apakah maksud Covid-19? Inilah tujuan artikel ini dikarang. Menyampaikan ilmu tentangnya dalam pelbagai bahasa.

BAHASA INGGERIS

Bahasa Inggeris adalah bahasa Indo-Eropah di bawah cabang Jermanik Barat yang dituturkan oleh 1.2 bilion orang di seluruh dunia. Dalam sebutan asal, bahasa ini dikenali sebagai English [ˈɪŋɡlɪʃ].

Bahasa tersebut mengenali masalah berkenaan sebagai “Covid Nineteen (Covid-19)”. Nama tersebut adalah singkatan kepada “Coronavirus diseases Two Thousand Nineteen”. Mari kita rungkaikan maksud perkataan satu persatu.

“Corona”, “Virus” dan “disease” masing-masing berasal daripada Bahasa Latin, Latin dan Inggeris Norman iaitu “CORONA”, “VIRVS” dan “desese”. Ketiga-tiga perkataan serapan berkenaan masing-masing membawa maksud “mahkota”, “racun” dan “penyakit”.

Two thousand nineteen (2019) adalah tahun dalam kalender Masihi. Tahun berkenaan dikira dari keputeraan Nabi Isa AS.

BAHASA MANDARIN

Bahasa Mandarin adalah bahasa Sino-Tibetan di bawang cabang Sinitik yang dituturkan di 1.3 bilion di seluruh dunia. Bahasa ini dikenali sebagai Pǔtōnghuà (普通话/普通話) dan Huáyǔ (华语/華語) masing-masing di China dan Malaysia.

Bahasa tersebut mengenali masalah berkenaan sebagai “xīnxíng guānzhuàng bìngdú (新型冠狀病毒)”. Secara harfiahnya, keenam-enam tulisan Cina tersebut masing-masing membawa maksud “baharu”, “jenis”, “mahkota”, “macam”, “penyakit” dan “racun”.

BAHASA HOKKIEN

Bahasa Hokkien adalah bahasa Sino-Tibetan di bawah cabang Min Selatan. Bahasa ini dituturkan oleh 40 juta orang di seluruh dunia. Bahasa ini dikenali sebagai Hok-kiàn-ōe (福建話) dalam sebutan asal.

Bahasa tersebut mengenali masalah berkenaan sebagai “sin-hêng koan-chōng pēⁿ-to̍k (新型冠狀病毒)”. Secara harfiahnya, keenam-enam tulisan Cina tersebut masing-masing membawa maksud “baharu”, “jenis”, “mahkota”, “macam”, “penyakit” dan “r4cun”.

BEKA MELAYU

Beka Melayu ataupun nama lainnya Lidah Melayu ataupun Cakap Melayu secara ringkasnya adalah Bahasa Melayu sekiranya tiada serapan asing. Serapan Arab, Inggeris dan sebagainya digantikan dengan inovasi jati “loghat” Melayu dan bahasa serumpunnya seperti Minangkabau, Iban, Jawa dan sebagainya.

Masalah berkenaan dikenali sebagai “Jamang-7”. Perkataan tersebut adalah singkatan kepada “Penyakit Renik Jejamang 2807”.

Menurut Kamus Dewan Edisi Keempat, ketiga-tiga perkataan masing-masing ditakrifkan sebagai “sesuatu yang menyebabkan badan menjadi sakit”, “halus, kecil” dan “sejenis perhiasan yang dibuat daripada emas atau perak dan dipakai di dahi atau di kepala”.

Dua Puluh Lapan Kosong Tujuh (2807) adalah tahun dalam Penanggalan Piama Baharu. Tahun tersebut dikira dari tahun terkini dalam Tamadun Sungai Batu iaitu 788 Sebelum Masihi (788 SM).

ANGLISH

Anglish secara ringkasnya adalah Bahasa Inggeris sekiranya tiada serapan asing. Serapan Perancis, Latin, Yunani dan sebagainya digantikan dengan inovasi jati Inggeris dan bahasa serumpunnya seperti Jerman, Belanda, Sweden, Iceland dan sebagainya.

Masalah berkenaan dikenali sebagai “Wreath-69” [ɹiːθ ˈsɪkstɪ naɪ̯n]. Nama tersebut adalah singkatan kepada “Wreathatter Sickness 2769” [ɹiːθˈætə ˈsɪknɪs ˈtwɛnti ˈsɛv.ən ˈsɪkstɪ naɪ̯n].

Perkataan “Wreath”, “Atter” dan “Sickness” masing-masing ditakrifkan sebagai “berpintal”, “racun” dan “keadaan berpenyakit”. “Twenty-seven Sixty-nine” adalah tahun yang dikira dari tahun terkini pendudukan Puak Jermanik di benua Eropah iaitu tahun 750 Sebelum Masihi (750 SM).

AKHIR KALAM:

Kesimpulannya, itu adalah antara sebutan bagi “Covid-19” dalam sebilangan bahasa terpilih di seluruh dunia. Penulis meminta kepada semua pihak agar bekerjasama dalam mentaati pemerintah bagi mengekang penularan Covid-19. Tolong duduk di rumah sekiranya tidak ada urusan penting!

RUJUKAN:

Worldometer: COVID-19 CORONAVIRUS PANDEMIC. Dicapai pada 22hb Mac 2020 dari https://www.worldometers.info/coronavirus/

World Health Organisation. Dicapai pada 22hb Mac 2020 dari https://www.who.int/emergencies/d1s34s3s/novel-coronavirus-2019/events-as-they-happen

Omniglot: English. Dicapai pada 22hb Mac 2020 dari https://www.omniglot.com/writing/english.htm

Irujukan.my. Dicapai pada 22hb Mac 2020 dari https://www.irujukan.my/kalendar-islam-malaysia-takwim/

Omniglot: Mandarin Chinese. Dicapai pada 22hb Mac 2020 dari https://www.omniglot.com/chinese/mandarin.htm

Omniglot: Taiwanese Hokkien. Dicapai pada 22hb Mac 2020 dari https://www.omniglot.com/chinese/taiwanese.htm

Dewan Bahasa Dan Pustaka: p3ny4k1t. Dicapai pada 22hb Mac 2020 dari http://prpm.dbp.gov.my/cari1?keyword=p3ny4k1t

Dewan Bahasa Dan Pustaka: Renik. Dicapai pada 22hb Mac 2020 dari http://prpm.dbp.gov.my/Cari1?keyword=renik

Dewan Bahasa Dan Pustaka: Jejamang. Dicapai pada 22hb Mac 2020 dari http://prpm.dbp.gov.my/Cari1?keyword=jejamang

Twitter: Beka Melayu. Dicapai pada 22hb Mac 2020 dari https://mobile.twitter.com/bekamelayu/status/1198140907670736896

Twitter: Beka Melayu. Dicapai pada 22hb Mac 2020 dari https://mobile.twitter.com/bekamelayu/status/1231468766376022016

Anglish Wordbook: C. Dicapai pada 22hb Mac 2020 dari https://anglish.fandom.com/wiki/English_Wordbook/C

Anglish Wordbook: V. Dicapai pada 22hb Mac 2020 dari https://anglish.fandom.com/wiki/English_Wordbook/V

Anglish Wordbook: D. Dicapai pada 22hb Mac 2020 dari https://anglish.fandom.com/wiki/English_Wordbook/D

The Germanic Tribes. Dicapai pada 22hb Mac 2020 dari https://courses.lumenlearning.com/boundless-worldhistory/chapter/the-germanic-tribes/


11 Maharaja Rom Yang Terbaik Dalam Sejarah

Tamadun Rom memberi impak yang bukan sedikit terhadap kemajuan tamadun manusia dalam pelbagai segi termasuk inovasi dan monumen. Dan ia tidak akan terjadi tanpa input para pemerintahnya yang hebat.

Tidak sah jika tidak menyebut nama Caesar bila menyebut peralihan dari Republik Rom kepada sistem monarki. Selain bertanggungjawab menakluk Sepanyol dan Gaul sekaligus meluaskan lagi jajahan takluk Rom, beliau turut bertanggungjawab menggerakkan beberapa reformasi. Antara reformasi yang diperkenalkan ialah kalendar Julian, menambah bilangan anggota Senat, mengurniakan kerakyatan Rom kepada semua penduduk jajahan takluknya dan mengagihkan kekayaan negara kepada golongan miskin.

Reformasi-reformasi ini menjadikan Caesar amat disayangi rakyat tetapi dibenci oleh golongan kelas elit. Sesetengah daripada mereka kemudian membentuk kumpulan pembu.nu.hnya diketuai Brutus sekaligus membawa kepada peristiwa Ides of March pada 44 SM. Pembu.nu.han Caesar membawa kepada pe.ra.ng saudara dan pertabalan cucu saudaranya Octavius sebagai Maharaja Augustus pada 27 SM.

Maharaja Rom rasmi yang pertama dan dianggap sebagai pemerintah Rom paling agung oleh golongan sejarawan. Baginda bertanggungjawab menyediakan batu asas kepada era Pax Romana yang berlangsung selama 200 tahun di mana Rom berkembang maju dari segi ekonomi, pertanian dan kesenian.

Baginda turut memperkenalkan pelbagai polisi baru seperti insentif cukai kepada keluarga yang mempunyai tiga anak dan penalti kepada pasangan yang belum mempunyai cahaya mata. Polisi ini membantu menambah bilangan populasi Rom. Semasa era pemerintahan baginda juga, Augustus bertanggungjawab memulihkan monumen-monumen Rom seperti kuil-kuil dan forum-forum serta memperkukuh sistem akueduk Rom.

Maharaja kedua Rom ini dimasukkan dalam senarai kerana pencapaian keten.te.raannya. Walaupun dikatakan tidak menunjukkan minat terhadap kedudukannya sebagai maharaja, itu langsung tidak menafikan pencapaiannya sebagai penakluk. Semasa era pemerintahan baginda, sempadan empayar Rom diperluas sehingga ke Croatia dan Jerman.

Selepas kemangkatan Maharaja Nero, Rom berdepan krisis perebutan kuasa selama setahun yang dikenali sebagai Tahun Empat Maharaja. Krisis ini bagaimanapun diakhiri dengan pertabalan Vespasian sekaligus menjadi permulaan kepada Dinasti Flavian. Di bawah pemerintahannya, baginda menambahbaik sistem kewangan empayar dan menggerakkan pelbagai projek berskala besar termasuk Colosseum.

Vespasian turut menempa sejarah sebagai maharaja pertama yang mewariskan pemerintahan Rom kepada puteranya. Pertukaran ini membolehkan Dinasti Flavian memerintah Rom yang aman dan makmur selama tiga dekad tanpa sebarang gangguan.

Bagi sejarawan, Trajan layak dimasukkan dalam senarai pemerintah Rom agung dan hebat. Merupakan sebahagian daripada Dinasti Nerva-Antonine yang mewakili Zaman Emas empayar, baginda meluaskan lagi jajahan takluk Rom dengan keluasannya mencecah 1.7 juta km persegi dengan populasi 57 juta penduduk Afrika, Asia dan Eropah.

Seperti maharaja-maharaja lain, Trajan turut meluluskan projek-projek berskala besar termasuk Kolum Trajan yang masih wujud sehingga hari ini. Baginda juga menambahbaik sistem bantuan kewangan yang diperkenalkan oleh Augustus di mana ia diperluaskan kepada rakyat jelata yang layak. Ini menjadikan sistem bantuan baginda merupakan sistem bantuan kebajikan pertama di dunia.

Tidak seperti maharaja lain yang dikenali sebagai pentadbir atau penakluk, Hadrian pula lebih dikenali sebagai pembina monumen. Tembok Hadrian merupakan antara inovasinya dalam mengawal sempadan empayar. Kini, Tembok Hadrian merupakan ikon kebudayaan Britain yang terkenal. Hadrian turut bertanggungjawab merevolusikan rekaan seni bina menerusi monumen-monumen seperti Pantheon.

Semasa era pemerintahan baginda, ia dianggap sebagai era Rom yang paling makmur dan aman. Ini membolehkan Pius menambahbaik reformasi yang diperkenalkan oleh maharaja sebelumnya, Hadrian.

Tetapi sumbangan terbesarnya ialah dalam hal ehwal undang-undang. Pius memperkenalkan sistem undang-undang Rom sebagai bahan rujukan kepada banyak negara untuk membangunkan sistem undang-undang mereka sendiri termasuk Britain, Perancis dan Jerman.

Sebut saja nama baginda, ramai membayangkan imej mendiang Richard Harris sebagai Aurelius dalam Gladiator (2000). Baginda turut dikenali sebagai maharaja-filsuf yang berpegang kepada fahaman stoisisme sekaligus menjadikannya sebagai antara filsuf antikuiti yang paling terkenal. Buku Meditations yang dikarang Aurelius dianggap sebagai mahakaryanya yang utama.

Baginda tersenarai dalam senarai ini bukan sebagai penakluk atau pembina monumen tetapi kerana menjadi tawanan pe.ra.ng Empayar Parsi pasca-Pertem.pu.ran Edessa. Ya, Valerian merupakan maharaja Rom pertama yang berdepan nasib sebegini sekaligus mengejutkan seluruh Empayar Rom. Dan ia tidak dibantu oleh dengan fakta bahawa baginda tidak diselamatkan sekaligus mangkat semasa dalam tawanan. Peristiwa ini turut menunjukkan orang di luar Rom bahawa ia tidak kebal dan boleh saja dikalahkan.

Baginda diingati kerana bertanggungjawab menamatkan tempoh ketidakstabilan politik melanda Rom sepanjang abad ketiga Masihi selama 50 tahun. Tempoh tersebut menyaksikan pe.ra.ng saudara, pemberontakan dan se.ra.ngan dari pihak luar.

Diocletian juga bertanggungjawab mengasaskan sistem tetrarki iaitu seorang maharaja di barat, seorang maharaja di timur (maharaja bertaraf Augustus) dan dua maharaja bersama (dua kaisar/Caesar). Walaupun sistem ini tidak bertahan lama, ia menjadi batu asas kepada pembahagian empayar kepada sebelah timur dan barat sekaligus memanjangkan lagi hayatnya sebagai Empayar Rom Timur/Byzantine sehingga pertengahan abad ke-15.

Dianggap sebagai maharaja terakhir Empayar Rom Barat, baginda mencetuskan pelbagai perubahan yang mengubah Rom buat selama-lamanya. Constantine merupakan maharaja pertama yang memeluk agama Kristian dan menjadikan ia sebagai agama rasmi empayar menerusi Dekri Milan pada 313 Masihi.

Baginda juga bertanggungjawab membina ibu kota empayar di sebelah timur iaitu Byzantium sebelum dinamakan semula sebagai Constantinople. Constantinople kemudiannya menjadi ibu kota Rom Timur/Byzantine selama lebih sealaf sebelum jatuh ke tangan Mehmed II dan angkatan Turki Uthmaniyyah pada 1453.

Nota kaki

Ides of March – hari ke-74 kalendar Rom yang bersamaan dengan 15 Mac. Merupakan hari di mana penganut-penganut agama tertentu pada era Rom melaksanakan tanggungjawab keagamaan mereka. Ia juga merupakan hari akhir bagi seseorang melangsaikan hutangnya mengikut adat Rom. Dikenali kerana pada hari itulah, pembu.nu.han Julius Caesar berlaku.

Pertem.pu.ran Edessa – Pertem.pu.ran Rom-Parsi yang tercetus pada musim bunga 260 Masihi. Parsi menang selepas mengha.pu.skan sebahagian besar angkatan Valerian dan menjadikan baginda sebagai tawanan. Ada sumber mendakwa baginda dihukum bu.nu.h dengan cara menyi.at kulitnya tetapi kenyataan tersebut diragui ramai sejarawan moden. Sebaliknya, ramai percaya sesetengah ten.te.ra Rom yang terselamat termasuk Vespasian direkrut untuk membina monumen Parsi seperti Band-e-Kaisar (Empangan Caesar).

Stoisisme – falsafah Yunani yang diasaskan oleh Zeno of Citium pada abad ketiga SM.

RUJUKAN:

Randle, Aaron. (2021). 11 Roman Emperors Who Helped Mold the Ancient World. History.


Kunci Yang Mengubah Takdir Titanic

Setiap kali menjelang bulan April, beberapa negara seperti Amerika Syarikat, United Kingdom, Perancis, Kanada dan Ireland akan mengadakan upacara memperingati sebuah tragedi maritim yang meragut nyawa sebanyak 1,517 nyawa penumpang dan anak kapal mereka.

Negara-negara yang terlibat akan mengambil tempat di dalam hari peringatan ini kerana kelima-lima negara ini terpahat di dalam sejarah satu-satunya pelayaran RMS Titanic. Pendek cerita, Kapal ini dibina di Ireland Utara dan bergerak dari United Kingdom, singgah di Perancis dan Ireland sebelum meneruskan pelayaran menuju ke Amerika Syarikat. Kapal Titanic kemudiannya tenggelam berhampiran dengan perairan Kanada dan kebanyakan mayat yang tidak dituntut ini turut dikebumikan di sana.

Kalau sebut sahaja mengenai Titanic, sudah tentu punca penenggelaman kapal ini terjadi selepas kapal ini berlanggar dengan aisberg pada tepat jam 11.40 malam 14 April. Akan tetapi, tidak ramai yang tahu mengenai punca yang membawa kepada kecelakaan yang menimpa Titanic pada malam yang sejuk beku itu.

Ketika pelayaran Titanic dari Belfast ke Southampton, struktur pegawai-pegawai di Titanic telah bertukar. Pegawai yang asal, David Blair telah ditukarkan oleh Henry Tingle Wilde dari RMS Olympic yang sedang dinaik taraf di Belfast. Jika mengikut struktur asal, Ketua Pegawai merupakan William Mcmaster Murdoch, Charles Lightoller sebagai pegawai pertama dan David Blair sebagai pegawai kedua.

Setelah berlaku pengstrukturan, Henry Wilde dilantik sebagai Ketua Pegawai, Murdoch sebagai pegawai pertama dan Lightoller sebagai pegawai kedua. Alasan kemasukan Wilde di dalam Titanic kerana pihak pengurusan mengatakan Wilde memiliki pengalaman yang luas dan paling senior di dalam kalangan pegawai-pegawai. Sebagai info, Wilde telah bermula karier sebagai anak kapal sejak 1889 sebagai pelatih anak kapal di atas kapal Greystoke Castle.

Sehari sebelum Titanic memulakan pelayaran, Blair telah meluahkan kekecewaannya di dalam sepucuk surat yang ditulis kepada kakak iparnya. Di dalam surat itu, beliau menulis  “This is a magnificent ship, I feel very disappointed I am not to make her first voyage.” ( Kapal ini sungguh gah, saya berasa sungguh kecewa kerana tidak dapat bersama-sama di dalam pelayaran sulungnya).

Secara tergesa-gesa, setelah meninggalkan Titanic, Blair turut membawa sama kunci loker yang mengandungi teropong untuk digunakan oleh pengawal kapal. Terdapat juga yang mengatakan Blair membawa sama teropong tersebut, namun teropong itu sebenarnya merupakan milik beliau dan teropong di dalam loker merupakan milik syarikat.

Sewaktu Lightoller mengambil alih kedudukan Blair, beliau tidak menyedari keberadaan teropong tersebut dan sewaktu pengawal kapal, Frederick Fleet juga turut mengatakan dia tidak ternampak sebarang teropong sejak berlepas dari Southampton. Ketiadaan teropong inilah yang menjadi asas  kepada kemalangan maritim yang terteruk pada abad ke 20 di waktu aman ( bukan perang)

Mengenai Blair, Setelah “diturunkan jawatan” dari Titanic, beliau bekerja di atas SS Majestic sebagai pegawai pertama. Pada tahun 1913, seorang pekerja arang telah terjun ke dalam laut dan Blair pantas menyelamatkan pekerja tersebut. Tindakan Blair ini mendapat pujian dari akhbar New York Times dan beliau turut dianugerahkan pingat keberanian oleh Royale Humane Society.  Blair kemudiannya meninggal dunia pada 1955 dan menurut anaknya, tindakan bapanya itu menimbulkan rasa serba salah di dalam sepanjang hidup bapanya.

Kunci loker Blair yang mengandungi teropong Titanic itu kemudian diserahkan kepada Persatuan Kelasi Antarabangsa. Pada 22 September 2007, kunci ini telah dilelong oleh syarikat Henry & Alridge dan dibeli oleh Pengarah Eksekutif TESIRO China, Shen Dongjun dengan harga sebanyak 90 ribu Pound Sterling.

Kunci itu kini dipamerkan di Nanjing, China untuk tatapan umum.  Seandainya kunci itu ada, pasti Titanic akan terlepas dari aisberg dan selamat menuju pelayarannya ke New York.

RUJUKAN:

Dane, K. (2019, June 17). Titanic’s officer reshuffle. Titanic.

This little brass key could have saved everyone on the Titanic. History 101. (2022, April 11).

Staff, H. S. (2017, September 18). How a key was blamed for the sinking of the Titanic. HeraldScotland.


Laos: Medan Perang Rahsia CIA

Seperti yang kita sedia maklum, Perang Vietnam merupakan antara babak paling menyakitkan dalam sejarah Amerika Syarikat. Di pihak mereka saja, Amerika kehilangan lebih 60,000 di medan perang. Sementara bilangan korban warga Vietnam, Kemboja dan Laos walaupun tidak dinyatakan bilangannya dan pihak mana yang disertai mereka, pasti bilangan korban amat tinggi. Kebanyakan korban konflik ini bukan saja berlaku di Vietnam tetapi ia berlaku di kawasan pergunungan Laos. Perang rahsia ini berlaku atas satu sebab, memaksa Laos memilih pihak semasa Perang Dingin sama ada blok Barat pimpinan Amerika Syarikat atau blok komunis yang dipimpin Kesatuan Soviet dan China.

Agenda Eisenhower

Pada tahun 1950-an lagi, aktiviti gerila di Indochina terutama di Vietnam semakin menjadi-jadi dan ini disedari Agensi Perisikan Pusat (CIA) yang berpangkalan di Saigon (kini Ho Chi Minh City), Vietnam Selatan. Kebanyakan gerila ini mendapat bantuan melalui laluan bekalan merentasi kawasan pergunungan Laos dan Kemboja. Laluan ini memainkan peranan penting kepada operasi gerila di Vietnam Utara dan ia dikenali sebagai Laluan Ho Chi Minh. Untuk mengelak laluan tersebut terus berada di bawah kawalan komunis dan elemen komunisme masuk ke Laos dan utara Thailand, kerajaan Amerika Syarikat melalui CIA merekrut askar-askar tempatan dari puak Hmong untuk memerangi aktiviti komunisme di kawasan berkenaan.

Tetapi ada satu yang buat Washington menggaru kepala. Secara teknikal, Washington bukan dalam situasi perang dengan Laos atau Kemboja. Sebarang pembabitan negara Uncle Sam itu perlu dirahsiakan untuk mengelak bantahan orang ramai. Namun pada masa sama, ia sebenarnya memberi peluang kepada pentadbiran Dwight Eisenhower untuk bereksperimen dengan polisi mereka di Asia Tenggara dan lebih spesifik, Indochina. Eisenhower melihat pembabitan rahsia mereka di Laos satu keperluan kerana tidak mahu melihat teori domino komunisme berlaku di Asia Tenggara. Ini kerana bila sesebuah negara dikuasai rejim komunis, ia akan membawa kepada kemunculan rejim-rejim komunis lain di negara-negara jiran. Atas sebab itu untuk aturan logistik, ia diatur oleh Air America, sebuah syarikat penerbangan awam yang dimiliki CIA secara rahsia atau beberapa subsidiari mereka. Dan bagi operasi lapangan pula, CIA menghantar sekumpulan anggota Green Berets untuk merekrut orang Hmong, melatih mereka dengan latihan taktikal, penggunaan senjata dan objektif taktikal serta meminta bantuan serangan udara jika diperlukan.

Vang Pao & Orang Hmong

Jadi, apa sebab Washington memilih orang Hmong sebagai pejuang? Mereka dipilih kerana tradisi kepahlawanan yang panjang. Semasa tahun-tahun akhir Perang Indochina, Perancis merekrut orang-orang Hmong sebagai tentera melawan pemberontak Vietminh sehinggakan mereka digelar Montagnard atau orang gunung. Selain diketahui mahir dengan selok-belok hutan, orang Hmong juga dikenali sebagai orang yang berani dan lasak di medan perang.

Salah seorang yang bakal memimpin kumpulan pejuang Hmong ini ialah Vang Pao. Pada tahun 1945 atau lebih tepat pada bulan-bulan terakhir Perang Dunia Kedua (WWII), beliau memulakan kariernya sebagai penterjemah pasukan tentera payung terjun Perancis yang cuba membentuk penentangan terhadap tentera Jepun di Lembah Bekas (Plain of Jars). Pao kemudiannya menjadi leftenan dalam tentera Laos yang baru dibentuk dan bertanggungjawab mengetuai sebuah unit komando dalam cubaan membantu tentera Perancis yang terperangkap di Dien Bien Phu pada tahun 1954. Selepas tamat Perang Indochina, beliau mendapat pangkat mejar dan mengetuai gerila Hmong di Lembah Bekas.

CIA memilih Pao kerana karisma dan kemahiran kepimpinannya, sesuatu yang digilap menerusi pengalamannya bersama tentera Perancis tidak lama dahulu. Dengan bantuan Langley, Pao berjaya merekrut 60,000 tentera Hmong di mana peranan mereka ialah mempertahankan utara Laos memandangkan kawasan tersebut menempatkan lapangan terbang rahsia CIA. Selain diberi tugas mempertahankan kawasan berkenaan, mereka juga berperanan menyelamatkan juruterbang tentera Amerika yang ditembak jatuh Tentera Vietnam Utara (NVA) dan menyerang hendap konvoi NVA yang melalui Laluan Ho Chi Minh. Ada juga yang menyusup secara rahsia ke China untuk memotong talian telefon atau memerhati pergerakan tentera. Tetapi satu perkara yang pasti, ramai mati dalam hutan dan ini memaksa mereka meninggalkan kampung halaman dan berlindung di kawasan pergunungan.

Dan ini juga menunjukkan realiti perang kejam yang diuruskan CIA. Memandangkan ramai orang Hmong menjadi pelarian, Air America akan menggugurkan bantuan berupa beras tetapi ada syarat di sebalik ini. Beras akan diberi tetapi setiap kampung perlu membekalkan tentera untuk berperang bagi pihak Amerika. Jika mereka enggan berbuat demikian, maka mereka akan dilabel sebagai pengkhianat atau didedahkan kepada rejim Pathet Lao.

Namun bila bilangan orang Hmong semakin berkurangan, Pao terpaksa merekrut anggota puak pergunungan yang lain dan menjelang tahun 1971, kebanyakan tenteranya terdiri daripada kanak-kanak. Seorang penasihat CIA mendedahkan pada tahun 1968, “Tak lama dahulu, kita berjaya mendapat 300 rekrut baru. 30% daripadanya berumur 14 tahun ke bawah dan 10% lagi berumur 10 tahun. 30% rekrut lagi terdiri daripada anggota berumur 15 dan 16 tahun serta bakinya berumur 35 tahun dan ke atas.

Ke mana pergi semua anggota dari kumpulan umur 20 hingga 30 tahun ke atas? Saya akan beritahu anda, mereka sudah mati dan dalam tempoh beberapa minggu, 90% daripada rekrut ini akan mati.” Bagi Bou Than, bekas tentera Hmong menceritakan dia direkrut oleh seorang lelaki Amerika dan seorang lelaki Thai ketika mereka datang ke sekolahnya. Pada usia 13 tahun, dia dilatih menggunakan senjata api dan berperang bagi pihak Amerika. Than menambah, “Saya melihat ramai rakan sekolah saya mati di hutan demi perjuangan Amerika. Ada di antaranya berumur lapan tahun ke bawah.”

Antara Perang & Duit

Seperti mana operasi mereka melatih pejuang-pejuang asing untuk berperang bagi pihak America, CIA hanya membekalkan wang, senjata api dan latihan kepada orang-orang Laos. Untuk memastikan semuanya tersusun, Langley melantik beberapa orang tempatan sebagai ketua puak yang menguruskan aspek pengkaderan, mengetuai mereka dalam peperangan dan dibayar dengan sejumlah wang yang lumayan.

Sesetengah daripada mereka ini berevolusi menjadi panglima perang yang digeruni di mana mereka hanya memperjuangkan agenda sendiri dan menyalahguna wang dan senjata dibekalkan CIA. Satu aspek perang ini di mana panglima-panglima perang dapat mengaut wang dalam jumlah yang lumayan ialah penyeludupan candu.

Orang Hmong memang dikenali sebagai penanam candu tetapi di bawah bimbingan panglima-panglima perang ini, ia mencapai ke satu tahap yang tidak disangka-sangka. Dengan bantuan infrastruktur dan perlindungan dari Langley, Pao dan jeneral-jeneral lain mendapat laba yang banyak dan ini juga menghentikan sebarang niat untuk menarik diri dari operasi rahsia CIA ini. Pada mulanya, operasi penyeludupan ini menggunakan Air America di mana dadah dihantar ke pasaran di Saigon, Manila dan Bangkok.

CIA langsung tidak berminat menghentikan aktiviti ini walaupun ia menyumbang kepada kejatuhan tentera Amerika di Vietnam Selatan. Menurut Ahli Kongres Connecticut merangkap bekas perisik CIA, Robert Steele menyatakan salah seorang pemain industri dadah di negara berkenaan ketika itu ialah Mejar Jeneral Ngo Zhu yang mengetuai Tentera Kedua Vietnam Selatan. Ini menyebabkan ada sesetengah juruterbang Air America secara bergurau menggelar syarikat mereka Air Opium.

Untuk mengelak aktiviti sebegitu dihidu oleh kerajaan, CIA menyerahkan operasi penerbangan Penerbangan Xieng Kuoang kepada Pao dan orang-orangnya sebagai kompromi kepada tuntutan mereka yang mahukan pesawat-pesawat Air America. Bagi orang Hmong, mereka melihat keuntungan jualan dan penyeludupan dadah satu-satunya cara membiayai kempen perang mereka. Jika mereka tidak lagi meneruskan aktiviti sebegitu, maka mereka sudah tiada wang untuk membayar wang kepada penduduk kampung. Jika itu berlaku, sudah pasti penduduk kampung akan berpaling tadah dan tidak lagi menyokong perang rahsia Langley kerana tidak mahu kehilangan penduduk hanya untuk mati katak dalam perjuangan yang bersifat sia-sia.

Walau bagaimanapun, usaha mereka tetap tidak berhasil dan pihak komunis semakin menghampiri kedudukan mereka. Ini memaksa pihak Amerika melancarkan kempen pengeboman menerusi Operasi Menu. Antara tahun 1964 hingga 1973 menyaksikan bom digugurkan setiap lapan minit semasa Perang Vietnam, lebih dari jumlah keseluruhan bom yang digunakan pihak Bersekutu semasa WWII. Washington melancarkan lebih 500,000 misi pengeboman dan mengugurkan 260 juta bom di selatan dan utara dengan tujuan mengasingkan pihak NVA.

Tetapi itu langsung tidak menjejaskan NVA dan sedar misi mereka di Indochina bersifat sia-sia, Washington menarik balik tenteranya dari Indochina termasuk Vietnam dan Laos. Pao dan beratus-ratus pelarian dan tentera yang terselamat berjaya dibawa keluar tapi bagi sebahagian besar tentera Hmong yang masih kekal di Laos, ia merupakan permulaan kepada neraka dunia mereka. Selepas kerajaan baru dibentuk oleh Parti Kebangsaan Lao (Pathet Lao), mereka menggerakkan kempen ketenteraan untuk menghapuskan saki-baki orang Lao yang disyaki bersubahat dengan CIA. Walaupun ramai mati dalam operasi berkenaan, sesetengah berjaya melarikan diri ke Thailand tetapi sebahagian lagi memilih bersembunyi dalam hutan dan mengharapkan pihak Amerika membawa mereka keluar dari situasi ini.

Legasi

Nak mengharapkan Amerika bertanggungjawab atas semua ini, jangan haraplah. Ini kerana Washington dilihat berlepas tangan berkenaan peranan mereka dalam perang rahsia ini dan tiada minat mengeluarkan ganti rugi setimpal bukan saja terhadap orang Hmong tetapi juga terhadap Laos. Walaupun diberi status pelarian oleh Thailand, semua itu berubah pada tahun 2008 menerusi perjanjian Vientiane-Bangkok. Menerusi perjanjian itu, Laos sedia menerima semula semua pelarian Hmong ini. Tetapi tidak ramai tahu, wujud laporan pelarian-pelarian ini menerima layanan buruk dari rejim berkenaan termasuk dibunuh. Ini menyebabkan para aktivis mendesak Bangkok mengeluarkan status perlindungan terhadap pelarian ini tetapi ianya tidak dilayan.

Di Amerika pula, perang rahsia ini terus dirahsiakan sehinggalah tahun 1997 apabila mereka mengakui peranannya dalam perang berkenaan. Pada tahun 2004 pula, selepas menerima tekanan pertubuhan hak asasi manusia Amerika, pentadbiran Washington diketuai Presiden George W. Bush mengubah dasar menghalang imigrasi orang Hmong yang melarikan diri dari Laos untuk berlindung di kem pelarian di Thailand. Pentadbiran Amerika Syarikat juga bersetuju mengiktiraf 15,000 orang Hmong sebagai pelarian politik dan diberi hak-hak imigrasi Amerika. Dan sebagai membantu usaha membersihkan Laos dari bom-bom berangkai yang digugurkan semasa Perang Vietnam, Presiden Barack Obama mengumumkan akan memberi dana sebanyak $90 juta untuk tempoh tiga tahun semasa lawatan beliau ke Laos pada tahun 2016. Bagaimanapun, tiada sebarang permohonan maaf secara rasmi dikeluarkan berkenaan kempen pengeboman Amerika di Laos semasa Perang Vietnam.

SUMBER

Sejak kebelakangan ini, kos operasi untuk menguruskan laman page dan portal The Patriots semakin meningkat. BANTU KAMI KEKAL MENULIS DI ATAS TALIAN dengan membeli buku-buku kami. Untuk keluaran Ogos, kami mempertaruhkan NAZI DI HUJUNG JARI dan DISEBALIK TIRAI LAYAR. Untuk pembelian, bolehlah ke pautan di bawah.

ataupun

Nazi Di Hujung Jari – http://bit.ly/nazidihujungjari
Di Sebalik Layar – http://bit.ly/disebaliktirailayar


Otak Mangsa Pompeii Bertukar Menjadi Kaca!

Dalam sebuah kajian terbaru, sekumpulan saintis telah menemui tisu otak manusia yang menjadi kaca di tapak Herculaneum. Tragedi letupan Vesuvius pada tahun 79 Masihi sebelum ini telah diketahui mer4gut banyak ny4wa penduduk Pompeii dan analisis baru ini memberi sedikit pandangan mendalam tentang kejadian berkenaan. Gambar adalah hak milik Petrone et al.

Menurut penyelidik berkenaan, proses penukaran sifat tisu menjadi kaca boleh diterangkan melalui proses haba yang berlaku terhadap m4ngsa. M4ngsa yang dianggarkan berumur 25 tahun itu ditemui tert4nam dalam abu gunung berapi.

Penyelidik berkenaan, Dr. Petrone berpendapat proses penghasilan otak kaca ini sama dengan proses penghasilan kaca pasir. Pasir akan dipanaskan pada suhu yang sangat tinggi (1050 – 1200 C), melalui penyejukan mendadak dan menjadi bahan bernama pepejal amorfous. Proses ini dikenali sebagai vitrifikasi

Berbalik kepada mangsa, sekurang kurangnya itulah apa yang berlaku kepadanya.  Tisu dan lemak mangsa telah meresap haba yang sangat tinggi hingga ia mengewap. Kemudian, tisu berkenaan telah melalui penyejukan mendadak dan akhirnya menjadi pepejal amorfous dan seterusnya, tisu kaca. Sebagaimana pasir kaca, tisu ini juga mengalami vitrifikasi.

Kajian ini selari dengan kajian yang telah dibuat oleh mereka sebelum ini di tapak yang sama. M4ngsa-m4ngsa di Herculaneum telah ditemui dalam keadaan tisu dan cecair badan terwap akibat suhu yang sangat tinggi.

Ada juga cebisan otak manusia yang ditemui mengalami proses sapofinikasi, penukaran tisu kepada produk bersabun. Serpihan kayu terbakar yang ditemui di situ juga memberi maksud lokasi tersebut sememangnya sangat panas dan barangkali telah mencapai suhu setinggi 520 C. Suhu ini cukup untuk menvkar tisu badan manusia menjadi kaca.

Dalam kajian lain, ada yang berpendapat mangsa m4ti kerana lem4s. Mangsa mangsa yang ditemui di tapak berdekatan didapati tak mempunyai otak kaca sebagaimana yang dijumpai Dr. Petrone. Hal ini kerana suhu yang mem4nggang m4ngsa adalah rendah dan tak cukup untuk mengewapkan tisu manusia.

Walau bagaimanapun, ia tetap mengerikan. Menurut penyelidik tersebut, Dr. Thompson, sekitar 340 m4ngsa yang terp4rangkap dalam fornici, sejenis rumah batu telah lem4s dan kemudiannya dip4nggang perlahan-lahan pada suhu 260 C. Hal ini disebabkan mereka dilindungi batu bata fornici dan mengurangkan kesan maksimum suhu lecitan abu dan gas panas.

Sekalipun kedua duanya berbeza pandangan tentang punca sebenar kem4tian mangsa di Herculaneum, boleh jadi kedua dua cara kem4tian tersebut, yakni lecitan suhu tinggi dan dipanggang perlahan lahan, berlaku secara serentak. Dr. Thompson mengatakan situasi ini sangat kompleks dan kedua duanya boleh berlaku di tapak yang sama.

Walaupun masih tak konklusif, diharap dengan kajian terhadap mangsa mangsa Vesuvius mampu mempersiap siagakan masyarakat kita yang tinggal di sekitar gunung berapi terhadap ancaman letupan dan lecitan debu panas.

RUJUKAN:

Martyn, R., Craig, O. E., Ellingham, S. T., Islam, M., Fattore, L., Sperduti, A., … & Thompson, T. A re-evaluation of manner of death at Roman Herculaneum following the AD 79 eruption of Vesuvius. Antiquity, 1-16.

Petrone, P., Pucci, P., Vergara, A., Amoresano, A., Birolo, L., Pane, F., … & Graziano, V. (2018). A hypothesis of sudden body fluid vaporization in the 79 AD victims of Vesuvius. PloS one, 13(9).

Petrone, P., Pucci, P., Niola, M., Baxter, P. J., Fontanarosa, C., Giordano, G., … & Amoresano, A. (2020). Heat-Induced Brain Vitrification from the Vesuvius Eruption in ce 79. New England Journal of Medicine, 382(4), 383-384.


Betulkah Kapal Terbang Pertama Dibuat Orang Islam?

Industri penerbangan adalah suatu perkara biasa pada zaman ini. Tetapi zaman dulu, ia hanyalah angan-angan atau impian saintifik. Kekangan teknologi membuatkan saintis zaman dulu fikir satu demi satu. Kecerdikan Orville dan Wilbur Wright akhirnya memangkinkan sebuah pesawat bermotor pertama dunia yang berjaya terbang secara seimbang (Padfield & Lawrence, 2003). Maka mereka menempa nama dalam sejarah, dikenang sampai hari ini.

Namun ada khabar angin mengatakan Keluarga Wright bukan yang pertama untuk mencipta kapal terbang. Katanya anugerah tersebut patut diberi kepada Abu al-Qasim Abbas bin Firnas, seorang sains kelahiran Cordoba yang meninggal dunia pada tahun 887. Satu masalah dengan khabar angin ini: sifat untuk berkonspirasi kononnya jasa saintis Islam didiamkan.

Khabar angin ini sebenarnya berputik daripada salah faham pada asas. Sejarah tidak mengenang Keluarga Wright sebagai pelopor pertama kapal terbang. Ada satu kata kunci yang hilang di situ. Sejarah mengenang mereka sebagai pelopor pertama membuat kapal terbang “bermotor yang berjaya terbang secara seimbang”. Letak saja kata kunci – terus ubah niat ayat.

Garisan Masa Penerbangan

Usaha Orville dan Wilbur Wright bermula pada tahun 1899. 100 tahun sebelumnya, Sir George Cayley sudah membentangkan konsep “mesin penerbangan bersayap kekal” yang bergantung pada sistem tujahan (propulsion) dan kawalan. Dimensi perbincangan sekarang sudah berubah secara ketara. 100 tahun sebelum zaman Cayley pula, sudah ada jentera terbang seperti belon udara panas yang direka Joseph-Michel dan Jacques-Etienne Montgolfier (Le Roy & Middleton, 2004).

Belon udara panas dan kapal terbang adalah dua konsep berbeza dalam dunia penerbangan. Konsep ini adalah “lighter-than-air” (belon udara panas) dan “heavier-than-air” (pesawat). Proses pembikinan kapal terbang adalah melalui evolusi teknologi itu sendiri, dengan disiplin untuk mengkaji dan mempelajari daripada kesilapan lama. Bukan mudah untuk sampai pada tahun 2022, apabila pesawat berterbang dengan keadaan amat terjamin.

Apa Yang Ibnu Firnas Buat

Ibnu Firnas bukan sama sekali seseorang yang bodoh. Akal beliau kekal terangsang dengan perasaan ingin tahu. Beliau ingin tahu macam-macam benda, terutamanya pengalaman berterbang. Jadi pada satu hari, beliau merencanakan eksperimen penerbangan. Beliau mencipta sebuah alat yang lengkap dengan sayap berbulu pelepah sebelum naik ke bukit atau gunung. Dengan beraninya, beliau lari dan melompat dengan niat untuk berterbang.

Menurut saksi pada masa itu, Ibnu Firnas berterbang agak jauh juga tetapi seperti seekor burung. Cuma Ibnu Firnas terlupa satu benda. Burung mempunyai ekor yang digunakan untuk tujuan pendaratan. Alat beliau tiada sistem yang mirip ekor. Jadi Ibnu Firnas mendarat dengan kelajuan tinggi. Dan belakang beliau tercedera agak teruk juga.

Riwayat ini diceritakan Ahmed Mohammed al-Maqqari, seorang sejarawan yang hidup 700 tahun selepas pemergian Ibnu Firnas. Al-Maqqari hanya bergantung pada satu ayat daripada pensyair Mu’min ibn Said yang bercerita pasal penerbangan Ibnu Firnas: “(dia) terbang macam burung phoenix dengan bulu pelepah burung hering.”

Atas sebab inilah Ibnu Firnas tidak mendapat tempat dalam sejarah. Riwayat ini dikhuatir palsu, kerana asasnya sangat sedikit. Takkan seorang sahaja yang meriwayatkan tentang penerbangan bersejarah. Pada masa itu, manusia terbang kalau di luar Dunia Islam boleh dijulang sebagai seseorang bersakti. Al-Maqqari adalah satu-satunya sumber yang bercerita tentang penerbangan Ibnu Firnas. Dan kalau betul sekalipun, Ibnu Firnas menguji konsep penerbangan… bukan sama sekali mencipta pesawat.

RUJUKAN:

Le Roy, D., & Middleton, R. (2004). The Ruins of the Most Beautiful Monuments of Greece. Getty Publications. Halaman 192.

Padfield, G., & Lawrence, B. (2003). The birth of flight control: An engineering analysis of the Wright brothers. The Aeronautical Journal. Halaman 697.


Kenapa Pedang-Pedang Orang Melayu Pendek?

Pada pendapat saya, bukannya pedang Melayu tu tak ada yang panjang. Ada, tetapi secara umumnya pedang-pedang kita adalah yang berukuran pendek.

Tak kisah sama ada kita nak kata pedang ke, parang, pedang rudus, atau apa sekali pun. Ukurannya lebih condong pada ukuran pendek atas beberapa sebab.

Pertama, senjata silam dibuat atas konsep kesetaraan ukuran badan si pemiliknya. Sama ada sepanjang selilitan kepala, sehasta, iaitu dalam anggaran setengah lengan dan lain-lain kaedah ukuran. Tubuh orang dahulu adalah lebih kecil dari kita. Jadi, disebabkan itu, apabila kita ukur dengan badan kita sekarang ini nampaknya lebih pendek.

Tapi apa pun susuk tubuh orang dahulu, mereka ini masih tetap jarang menggunakan pedang yang terlalu panjang dalam ukuran Katana atau Todachi Jepun. Ini ialah kerana tekanan persekitaran tempur yang sedia ada.

Medan tempur utama orang Melayu adalah di darat dan laluan air. Ini termasuk laluan laut dan juga sungai.
Kalau di darat, tempatnya adalah di persekitaran rimba, semak, belukar dan kalau pun di luar dari kawasan itu, ianya dilakukan di persekitaran yang berbukit bukau, di lembah dan lerengan termasuk kawasan mendatar.

Di darat, kita bertempur dengan cara mengatur s.erang.an bergerak, meny.erang hendap dan lain-lain. Pergerakan ketumbukan besar sesekumpulan itu sukar dilakukan tanpa perlu menyusur laluan di tempat-tempat yang diakatakan sebelum ini.

Kita juga berp.era.ng secara statik dengan cara berkubu, iaitu dengan membuat kota. Lalu kota-kota ini akan dise.ran.g dan melakukan juga se.ranga.n balas secara terang-terangan atau hendap.

Kita juga kerap bertempur di atas laluan air. Selalunya dari geladak perahu atau kapal p.era.ng. Perahu ni bukanlah seperti canoe atau sampan yang kita gunakan untuk memancing atau beriadah sekarang.

Perahu yang digunakan adalah amat panjang tetapi secara relatifnya masih sempit kerana tidak lebar, walaupun ianya boleh memuatkan puluhan orang.

Ianya boleh memuatkan juga rentaka kecil yang boleh dipusing-pusing di bahagian haluan (depan), buritan (belakang) atau di sisinya (tepi dinding) perahu dan kapal itu.

Geladak perahu-perahu p.era.ng contohnya adakalanya hanya searas, adakalanya besar sehinggakan berganda arasnya di bahagian buritan. Perahu p.eran.g selalunya digerakkan dengan cara mendayung dan melalui tebaran layar.

Sebab itu perahu dan kapal p.eran.g di Nusantara digeruni pelayar asing. Ini ialah kerana ianya semua boleh digerakkan dengan bebas bersimpang siur menyusur atau melawan arah angin. Sukar dikejar dan jika mengejar pula sukar nak lolos.

Kita juga banyak melakukan pertempuran di kawasan peralihan. Iaitu di kawasan pesisiran laut berpantai atau tebing sungai, kali atau paya bakau. Ini terjadi apabila kita mengalihkan s.eran.gan dari kapal atau perahu ke darat.

Atau peralihan dari kawasan mendatar yang berlandaskan kawasan tanah pijakan yang yang kekar, ke kawasan yang tanah pijakannya tidak kekar, seperti lerengan, lembah, bendang, dan banyak lagi.
Dalam persekitaran p.eran.g seperti ini, penggunaan senjata yang terlalu panjang adalah amat sukar.

Pertempuran akan tertumpu secara berkumpulan di atas geladak yang sempit atau di di lerengan rimba dan hutan dan kawasan yang lecak, berlumat, berlumpur, condong amat lerengnya dan mungkin tidak rata yang dirintangi akar, sulur pokok, rotan, semak berduri atau landasan pijakan kaki yang bergerak² serta terumbang ambing dll.

Kalau pun senjata tajam yang panjang ada digunkan, ianya kemungkinan besar adalah dari jenis tombak dan lembing. Senjata yang digunakan untuk s.erang.an menik.am seperti bayonet. Lebih mudah dilakukan.

Kemungkinan besar jarang amat digunakan pedang yang terlalu panjang yang digunakan untuk tujuan melibas. Ini ialah kerana kesempitan ruang untuk menghayun senjata ini dalam lengkok hayunan yang lebar.

Senjata tajam yang lebih pendek dan berat lebih senang digunakan dalam pertarungan jarak yang amat dekat secara berpusu²an dan dikelilingi persekitaran yang banyak rintangan dan kesempitan ruang.

Senjata lebih pendek dan berat tidak perlu dihayun pada gerakan lengkongan yang luas. Gerakan hayunan yang ringkas dan padat sudah pun dapat mendatangkan kecederaan yang parah.

Saya sertakan link video yang menunjukkan gaya s.erang.an berkumpulan yang mungkin digunakan.

Artikel dinaikkan selepas mendapat keizinan penulis asal, Suhaimi.


Benarkah Kulit Putih Itu Cantik?

Kita sedia maklum, wanita di Negara Asia mahu menjadi cerah dan putih, sementara wanita Barat mahu mendapatkan warna kulit keperangan.

Selain daripada faktor sikap manusia yang selalunya ‘we always want what we don’t have’ dan tidak bersyukur, perkara ini boleh dijelaskan dengan faktor sains dan juga budaya.

Pengkaji di Universiti Toronto, Kanada mengatakan bahawa kajian mereka membuktikan bahawa mitos mengenai wanita yang berkulit cerah mempunyai asas mengikut realiti saintifik. Dr Shyon Baumann, ahli sosiologi yang terlibat dalam kajian itu berkata bahawa hasil kajian menunjukkan pemilihan estetik kita secara umumnya menggambarkan faktor moral yang kita terdedah dengan sewaktu membesar, pengaruh persekitaran, seperti nilai ibu bapa, budaya, dan agama. Dalam budaya terutamanya, masyarakat mempunyai satu set ideal tentang bagaimana wanita sepatutnya kelihatan (rupa) dan bagaimana wanita sepatutnya berkelakuan (behavior, act).

Secara umumnya, warna cerah dan gelap mempunyai maksud tertentu yang dikaitkan sejak sejarah dulu kala, dan secara separa sedar, manusia mengaitkan sifat moral warna umum ini terhadap warna kulit wanita.

Justeru, wanita yang berkulit cerah dan putih dikaitkan dengan cantik, pandai, gembira, peramah, baik hati dan segala nilai-nilai yang baik. Manakala wanita yang berkulit gelap dikaitkan dengan segala sifat yang buruk seperti pemalas, kurang cerdik, tidak berapa cantik, ketinggalan, lembab dan sebagainya.

Ini merupakan pendapat umum dan generalisasi yang popular menjadikan syarikat farmaseutikal dan kecantikan mengambil peluang menghasilkan barangan kosmetik, kecantikan dan kesihatan yang berkaitan dengannya. Mereka gambarkan bahawa kulit cerah itu sempurna dan menjadi idaman setiap lelaki dan wanita. D

an kita pun tertipu hasil lambakan imej daripada media di setiap arah. Walaupun jika ada antara kita yang tahu bahawa kulit cerah tidak semestinya bermaksud seseorang itu cantik, secara tidak sedar, kita akan turut ‘tertipu’ dan terikut persepsi umum ini kerana kita dihidangkan dengan mesej yang sama dan konsisten bertahun-tahun lamanya melalui pendedahan media.

Saya pasti ada antara ibu bapa yang mempunyai anak cerah dan anak yang berkulit sawo matang turut merasakan ‘layanan’ dan ‘perhatian’ berat sebelah yang diberikan oleh saudara mara atau masyarakat sekeliling terhadap anak?

Biasanya kanak-kanak yang berkulit cerah atau putih akan dipuji seperti cantik, comel, model dan pujian lain bersifat fizikal sementara kanak-kanak yang kulitnya berwarna gelap sedikit akan dipuji dari segi sifat yang bukan fizikal seperti rajin, pandai, pandai bergaya atau pujian terhadap apa yang dipakai seperti baju, beg, kasut dsb. (Ini bukan berlaku kepada semua ya, cuma secara umumnya).

Industri kecantikan memperoleh banyak keuntungan hasil persepsi ‘putih itu cantik.’ Lelaki tidak terkecuali terpengaruh dengan persepsi ini. Memberi komen negatif terhadap wanita berkulit gelap di media sosial, dan ada yang mahukan pasangan berkulit cerah saja agar boleh mendapat anak yang cantik-cantik.

Sesungguhnya perkembangan ini membimbangkan! Semakin banyak isu kanak-kanak yang terpengaruh dengan persepsi ini hinggakan mereka membesar dengan merendah diri dan tidak yakin dengan warna kulit sendiri. Ada yang baru di sekolah rendah sudah mula menggunakan produk pemutih seperti losyen pemutih dan menelan pil pemutih. Ibu bapa ada yang meluahkan rasa bimbang kerana tidak tahu bagaimana untuk mengembalikan rasa yakin anak-anak terhadap imej diri sendiri.

Banyak NGO dan gerakan yang muncul bagi mengubah persepsi negatif ini dan meraikan warna kulit pelbagai ton. Di India, kempen ‘Dark is Beautiful’ disokong oleh artis-artis terkenal Bollywood. Penyanyi Rihanna pula menggunakan pengaruhnya dan mengeluarkan krim asas (foundation) yang mempunyai 40 ton warna yang berbeza bagi meraikan warna kulit wanita yang pelbagai.

Malah menurut statistik yang dikeluarkan oleh Poshly, 60 percent pengguna wanita melaporkan kesukaran mencari krim asas yang sesuai dengan ton warna kulit mereka. Terbaharu, Kim Kardashian dikecam kerana mengeluarkan 16 ton warna sahap noda (concealer) namun hanya satu yang sesuai untuk wanita yang berkulit gelap. Masyarakat di Barat semakin peka terhadap ketidakadilan terhadap wanita berkulit gelap, namun Negara Asia masih jauh ketinggalan di belakang.

Apa yang kita boleh lakukan bagi membantu meningkatkan kesedaran terhadap persepsi ini?

1. Semua warna kulit ialah cantik.

Kita boleh tanamkan rasa yakin terhadap warna kulit kanak-kanak di sekeliling kita dengan memberikan layanan dan pujian yang adil kepada mereka agar mereka berasa yakin dengan diri. Elakkan dari menyebut perkara seperti, ‘Untungnya dapat anak perempuan kulit putih’ dan ‘Kenapa kakaknya gelap tapi adiknya cerah?’

Kita orang dewasa juga boleh mengubah persepsi dan pandangan kita dengan memberikan layanan dan pujian yang lebih adil kepada semua wanita tanpa mengira warna kulit.

2. Kawan pengaruh media.

Saya tahu susah untuk mengelak daripada melihat iklan kecantikan berkaitan warna kulit di media sosial dan papan iklan (billboard). Namun kita boleh berusaha untuk mendedahkan diri dengan persepsi yang berbeza. Sebagai contoh, lihat IG masing-masing dan cuba kira berapa ramai artis, personaliti atau model yang kita ikuti itu berkulit cerah dan berapa ramai yang berkulit gelap.

Adakah model/personality/model ini mempromosikan produk atau rawatan mencerahkan kulit? Jika ya, saya kira sebaiknya kita unfollow saja akaun mereka. Pendedahan kerap kepada imej dan mesej sebegini akan menyebabkan kita secara tidak sedar akan terpengaruh kepada mesej berat sebelah. Cuba cari personality/artis yang berkulit sawo matang atau gelap, dan follow mereka. Ini salah satu cara yang boleh dilakukan untuk meneutralkan pandangan kita terhadap sesuatu.

Kenyataannya, semua makhluk ciptaan Tuhan itu cantik. Jika anda merasakan ada orang yang cantik dan ada orang yang hodoh, itu kerana persepsi anda terjejas disebabkan pengaruh persekitaran seperti budaya, sejarah, dan media. Luaskan pembacaan dan pergaulan agar anda lebih terbuka!

Bacaan lanjut:

5. Dark is beautiful: the battle to end the world’s obsession with lighter skin


‘Dr. Zhivago’ Sebagai Senjata Propaganda Perang Dingin?

Bila kita dengar nama Doctor Zhivago, pasti kita akan terbayang lakonan mantap pelakon Mesir, Omar Sharif sebagai Doctor Zhivago. Filem berdasarkan novel tulisan penulis dan sasterawan Rusia, Boris Pasternak ini diarahkan oleh David Lean dan berjaya memenangi lima Anugerah Akademi. Namun di sebalik semua itu, tahukah anda, suatu ketika dahulu di mana Kesatuan Soviet, buku ini menjadi senjata propaganda Agensi Perisikan Pusat (CIA)?

Bila kita membaca novel atau menonton filem ini, wujud persamaan antara watak fiksyen tersebut dengan penciptanya, Pasternak. Lahir pada tahun 1890, Pasternak seperti Zhivago masih mempunyai mentaliti masyarakat lama Moscow yang ada kelas, satu perkara yang tidak disukai masyarakat kontemporari Soviet. Selain itu, banyak ciri dalam novel tersebut ditolak rejim ketika itu termasuk semangat beragama dan menolak idea-idea sosialis dan komunisme. Ini mengakibatkan cubaan beliau untuk menerbitkannya di sana ditolak. Namun itu tidak menghalang sekumpulan penulis luar termasuk seorang pencari novel Itali bernama Sergio D’Angelo menyerahkan karya beliau kepada seorang penerbit Itali bernama Giangiacomo Feltrinelli. Pada November 1957, Doctor Zhivago diterbitkan dalam Bahasa Itali walaupun wujud cubaan dari Soviet dan Parti Komunis Itali.

D’Angelo menceritakan dalam bukunya, The Pasternak Case tentang pertemuannya dengan penulis tersebut di sebuah koloni penulis di luar Moscow pada Mei 1956. Apabila beliau dan rakan-rakan penulis lain datang, ketika itu, Pasternak sedang bersiap untuk menjaga taman kecilnya. Bila melihat kehadiran mereka, beliau menghampiri mereka sambil tersenyum, membuka pintu taman itu dan bersalaman dengan mereka. Selepas beliau menunjukkan manuskrip tersebut kepada D’Angelo, Pasternak berkata, “Moga ianya tersebar ke seluruh dunia.” Beliau menambah setelah menyedari risiko dipenjarakan atau dibunuh sekiranya berbuat demikian, “Kamu semua dijemput untuk melihat saya menghadapi pasukan penembak.” Seminggu selepas itu, D’Angelo terbang ke Berlin Timur bersama manuskrip tersebut dan menyerahkan secara peribadi kepada Feltrelli, di mana dari situ beliau menandatangani kontrak penerbitan dengan Pasternak.

Bagaimana CIA boleh terlibat? Setahun selepas buku tersebut diterbitkan, rakan sejawat mereka dari Britain menghantar dua gulung filem mengandungi gambar-gambar muka surat buku tersebut ke Langley. Berikutan itu, divisyen Soviet Rusia memulakan misi menerbitkan semula novel tersebut dalam bahasa asalnya iaitu Bahasa Rusia, menyeludup masuk buku tersebut melepasi Tirai Besi dan diberi kepada penduduk-penduduk Soviet. Dalam catatannya, ketua divisyen, John Maury menulis, “Mesej kemanusiaan terkandung dalam novel tersebut seperti hak privasi dan rasa hormat terhadap orang lain tanpa mengira fahaman politik atau sumbangan kepada negara dilihat mencabar etika pengorbanan Soviet seseorang kepada sistem komunis.” Operasi tersebut diluluskan oleh Lembaga Koordinasi Operasi di bawah seliaan Majlis Keselamatan Kebangsaan dengan syarat sebarang bentuk pembabitan Amerika Syarikat dalam buku tersebut tidak kelihatan.

Langkah pertama dalam penerbitan buku ini ialah berhubung dengan agensi perisikan Belanda, BVD. Melalui kerjasama dua agensi ini, mereka mewujudkan sebuah tempat penerbitan buku untuk kulit keras di The Hague. Pada September 1958, buku-buku yang diterbitkan ini dibawa ke stesen-stesen dan aset-aset agensi di Eropah Tengah. Salinan buku ini dibawa ke destinasi seperti Frankfurt, Berlin, Munich, London dan Paris tetapi kebanyakannya dibawa ke Brussels. Brussels dipilih kerana pada tahun tersebut, bandar itu dipilih sebagai tuan rumah Pesta Dunia 1958. Namun tindakan tersebut menimbulkan kemarahan Feltrelli dan beliau mengancam menyaman syarikat penerbitan tersebut. Untuk mengelak potensi skandal, CIA mengambil keputusan mencetak sendiri buku tersebut.

Berikutan itu, Belgium mengeluarkan visa kepada 16,000 pelawat dari Kesatuan Soviet yang menghadiri pesta tersebut. Pesta ini menunjukkan pameran-pameran dari 43 buah negara termasuk Amerika Syarikat dan Soviet. Walaupun CIA tidak dapat memberi buku tersebut semasa pameran berlangsung, mereka masih lagi ada helah untuk menjayakannya. Melalui sekumpulan warga Rusia berfahaman Roman Katolik, mereka mewujudkan sebuah perpustakaan kecil di pameran Vatican. Di sinilah, mereka memberi salinan buku ini secara rahsia kepada warga Soviet, sesetengah daripada mereka mengoyakkan kulit buku untuk menyembunyikan buku yang dianggap bahan larangan di sana.

Sebulan selepas itu, populariti buku tersebut mencapai tahap yang lebih tinggi apabila Pasternah diberi Anugerah Nobel dalam Kesusasteraan. Pihak Soviet berang kerana menganggap anugerah ini satu bentuk provokasi terhadap negara mereka. Berikutan itu, Moscow memaksa Pasternak menolak anugerah tersebut. Bagi CIA pula, anugerah Nobel ini merupakan suntikan moral kepada usaha propaganda mereka. Jika ada yang mengatakan mereka mempengaruhi anugerah tersebut, tiada sebarang bukti dan dokumen yang telah dinyahsulit yang membawa kepada perkara tersebut.

Pada Julai 1959, Langley telah menerbitkan edisi mini Doctor Zhivago sebanyak 9,000 buah di bawah nama samaran Societe D’Edition et D’Impression Mondiale. Melalui syarikat palsu ini, 2,000 buku tersebut dibawa ke Vienna, Austria sempena Festival Remaja dan Pelajar Dunia untuk Keamanan dan Persahabatan. Sementara baki 7,000 buku tersebut diedarkan melalui aset atau ejen yang mempunyai hubungan langsung dengan pelancong dan pegawai Soviet di sebelah barat. Berdasarkan statistik, 10 juta buku ini telah diedarkan ke seluruh negara blok Komunis.

Bagi Pasternak sendiri, walaupun dianggap sebagai penjenayah di mata mereka tetapi di mata orang ramai dan peminat sastera, beliau seorang wira di hati mereka. Buktinya, apabila beliau meninggal dunia pada usia 70 tahun akibat kanser paru-paru, ribuan orang menghadiri majlis pengebumiannya. Karyanya hanya diterbitkan secara rasmi pada tahun 1988 semasa era reformasi Mikhail Gorbachev, tiga tahun sebelum Tirai Besi runtuh.

Jika anda rasa Doctor Zhivago menjadi mangsa larangan rejim, beberapa buku lain turut menjadi mangsa. Antaranya buku George Orwell yang bertajuk Nineteen Eighty-Four di mana buku tersebut kebangkitan dan kejatuhan rejim totalitarian dan sosialis. Begitu juga dengan buku Mikhail Bulgakov yang mensatirakan keadaan masyarakat Soviet ketika itu iaitu The Master and Margarita. Buku Alexander Solzhenitsyn yang menceritakan kehidupan banduan di gulag atau kem buruh paksa Soviet bertajuk The Gulag Archipelago turut menerima nasib sama seperti Doctor Zhivago. Buku Solzhenitsyn diterbitkan di Barat pada 1973 tetapi diterbitkan di sana secara rasmi pada 1989, dua tahun sebelum kejatuhan Kesatuan Soviet.

SUMBER

1. Pruitt, Sarah. (2014). History.com. CIA Used ‘Dr. Zhivago’ As Cold War Weapon. http://www.history.com/news/cia-used-dr-zhivago-as-cold-war-weapon

2. Vennard, Martin. (2014). BBC. How the CIA secretly published Dr Zhivago. http://www.bbc.com/news/magazine-27942646


Tenaga Kegelapan Dan Kematian Alam

Alam secara umumnya mengandungi dua jenis jirim (matter), iaitu jirim yang boleh dilihat dan jirim yang tak boleh dilihat. Jirim yang boleh dilihat adalah seperti bintang, planet, elemen, cahaya dan hidupan. Jirim ini juga dipanggil sebagai jirim baryonic (Baryonic Matter). Jirim Baryonic hanyalah 5% daripada kandungan alam semesta. Hanya 5%!

Selepas itu, jirim yang tak boleh dilihat ini adalah jirim gelap (Dark Matter). Saintis masih tidak mengetahui sifat sebenar jirim gelap, tetapi mereka pasti dengan kewujudannya. Jirim kegelapan hanyalah 27% daripada kandungan alam. Selebih 68% adalah tenaga kegelapan (Dark Energy).

Saintis mengusulkan hipotesis bahawa tenaga graviti yang dihasilkan oleh jirim Baryonic seperti bintang dan planet tidak mampu menjadikan mereka duduk berkelompok dan membentuk sebuah galaksi. Kalau ikutkan, bintang-bintang dan planet-planet ini akan duduk berselerakan merata alam, dan galaksi tidak terbentuk.

Maka, pasti terdapat graviti lain yang membuatkan jirim-jirim Baryonic dapat berinteraksi dengan lebih kuat. Graviti ini dihasilkan oleh jirim gelap (dark matter) yang tidak memantulkan dan mengeluarkan cahaya.

Saintis dapat ‘melihat’ kewujudan jirim kegelapan ini dengan melakukan pemerhatian ke atas jirim kegelapan yang mempunyai konsentrasi yang tinggi. Jirim gelap berkonsentrasi tinggi ini menghasilkan daya graviti yang kuat sehingga mampu ‘membengkokkan’ (bending) cahaya yang melaluinya. Pastinya jirim gelap bukanlah juga Lohong Hitam (Black Hole).

Seterusnya Tenaga Kegelapan (Dark Energy) pula lebih pelik dan misteri, dan ia merupakan kandungan paling tinggi dalam pembentukan alam semesta. Tidak seperti jirim gelap yang boleh diuji dan diukur, tenaga kegelapan tidak boleh diuji dan diukur, tetapi kita tahu kewujudannya melalui kesan yang ditinggalkan terhadap perubahan alam semesta.

Kesan itu dikaji oleh Edwin Hubble yang membuktikan bahawa alam ini berkembang dengan menggunakan spektrum. Idea utama tenaga kegelapan ini adalah ia mempunyai pemalar kosmologi (cosmological constant) yang menyatakan bahawa, tenaga kegelapan ini akan terus meningkat selari dengan perkembangan alam semesta. Tenaga kegalapan mempunyai daya-anti graviti yang menyebabkan alam ini berkembang dengan laju. Semakin berkembang alam semesta, maka ia akan berkembang semakin laju sebab tenaga yang dihasilkan oleh tenaga kegalapan.

Lama-lama kelamaan alam ini hanya akan dipenuhi oleh tenaga kegelapan dan meninggalkan cuma jirim Baryonic yang akan mati bila tiba masanya. Selepas itu, alam akan menjadi sejuk dan kosong, meninggalkan hanya lohong hitam. Bila cukup masa, lohong hitam pun akan tersejat dan meninggalkan hanyalah kegelapan (darkness).

Kalau dilihat balik, alam semesta mempunyai simetri yang sangat unik. Sewaktu kelahirannya, ia lahir dalam keadaan yang sangat panas dan membentuk pelbagai jenis bahan. Selepas itu, ia mati, mati dalam keadaan sejuk dan kosong.


Orang Pertama Sampai Ke Dasar Telaga Neraka Di Yaman!

Yaman tidak pernah jemu dengan krisis kedaulatan. Rakyat negara ini terpaksa berdepan satu demi satu dalam liku politik yang tidak kesudahan bergelut sesama sendiri.

Pergolakan ini tidak menjadi penghalang buat sekumpulan penjelajah gua daripada negara jiran iaitu Oman. Mereka tidak membawa sebarang muslihat persengketaan, cuma niat untuk mengenal pasti kebenaran di sebalik sesuatu misteri.

Begini. Yaman amat terkenal atas banyak sebab. Antaranya adalah sebuah lubang benam (sink hole) digelar Telaga Neraka, yang terletak di Al-Mahara berhampiran dengan sempadan Oman. Nama sebenarnya adalah Telaga Barhout. Tetapi ia disulam dengan naratif neraka kerana sangat dalam.

Berzaman orang ramai percaya yang lubang benam ini dihuni jin. Ada yang percaya lubang ini mampu meηelαη sesiapa saja yang menghampiri.

Mentaliti mereka nampaknya sama juga dengan semua orang Melayu yang sangka rangka manusia prasejarah adalah tulang jin. Sikit-sikit jin.

Jadi sekumpulan warga Oman daripada Omani Caves Exploration Team (OCET) ingin membuktikan kebenaran secara saintifik.

Mereka datang membawa peralatan bersistem takal (pulley system). Lapan akan turun, sementara dua lagi tunggu di tebing untuk memantau. Walaupun berasal daripada Oman, kumpulan saintis ini mempunyai pemikiran kebangsaan.

Mereka ingin kaji apa yang ada pada dasar lubang benam ini. Kerana mereka percaya rahsia di dasar akan mendedahkan sejarah sebenar Yaman.

Maka pada 15 September 2021, mereka mula turun dalam Telaga Barhout siap dengan kamera untuk merakam pengalaman dan permandangan. Sudah pastinya, mereka tidak percaya perihal jin.

Mesti ada penjelasan saintifik punya. Yang betul-betul menimbulkan tanda tanya adalah teori gunung berapi. Ada yang cakap Telaga Barhout adalah muncung sebuah gunung berapi besar, yang “serombongnya” terbenam dalam tanah. Katanya ada bau yang busuk daripada telaga ini.

Semua benda pasa Telaga Barhout benar-benar merangsangkan minat OCET. Mereka mahu merungkaikan misteri ini. Kalau jumpa jin pun elok juga; dapat pau satu dua ethereum mesti sedap habis.

Jadi mereka turun dengan penuh semangat. Cuma sayang sekali, seekor jin pun tidak menjelma. Yang datang hanya ular. Telaga Barhout didapati penuh dengan permukaan tidak rata dan bertimbul-timbulan. Ada timbulan batu setinggi sembilan meter.

Timbulan ini terjadi kerana laluan air. Titisan dan tumpahan selama ratusan ribu tahun benar-benar memberi kesan pada Telaga Barhout. Lagipun takkanlah nama telaga kalau tiada air langsung.

OCET mendapati telaga ini ada air terjun yang bersiraman daripada permukaan batu. Apabila ada air, mesti ada haiwan. Selain daripada ular, mereka jumpa katak dan kumbang. Bαηgkαi burung pun ada. Bahan bualan orang tempatan pasal bau busuk barangkali datang daripada bαηgkai yang terjatuh.

Kandungan oksigen di dasar didapati sangat berkurangan tanpa sebarang pengudaraan (AFP, 2021).

Pasukan OCET ini pula mengambil sampel air, batu dan tanah (tidak lupa juga bαηgkai burung) untuk tujuan penyelidikan (Danielle, 2021). Dan dapatan mereka akan diceritakan dalam satu laporan khas, percuma untuk semua nanti. Mungkin nanti dah keluar keputusannya, kita boleh kaitkan dengan hadis Nabi:

“Dan seburuk-buruk air di atas muka bumi ialah air pada lembah Barhut berdekatan Hadhramaut (Yaman).”

Apa agaknya isi kandungan air di sini ya?

Kejayaan OCET wajar dijadikan contoh ikutan buat semua. Dalam apa-apa jua keadaan sekalipun, usah dengar cakap orang.

Agama adalah suatu wadah yang benar. Tetapi mulut orang kadangkala boleh memintalkan unsur agama hingga terjerumus dalam lembah kesesatan. Bukan agama yang bermasalah – sebaliknya kerenah orang terutamanya buah mulut tiada siapa boleh kenal pasti asal-usul.

Melalui landasan sains, Telaga Barhout terbukti tiada jin.

RUJUKAN:

AFP. (2021, Jun 21). (ditapiskan) and demons: Yemen’s mysterious ‘Well of Hell’. Phys.

Danielle, M. (2021, September 24). Explorers become 1st ever to reach bottom of mysterious Well of Hell. AccuWeather.


Masjid Badshahi: Senibina Agung Mughal Era Pemerintahan Aurangzeb

Aurangzeb diiktiraf antara pemerintah terbaik Kerajaan Mughal pada era The Age of Great Mughals. Kerajaan Mughal ketika era pemerintahan Aurangzeb menikmati pencapaian yang memberangsangkan dalam aspek tamadun. Pemerintahan Aurangzeb (1658-1707M) dianggap pemerintahan yang berjaya dan dominan dalam sejarah Kerajaan Mughal. Kerajaan Mughal menikmati zaman kegemilangan dengan wilayah ketika itu merupakan wilayah yang paling luas dalam sejarah Mughal, merangkumi dari Ghaznah ke Chatgaon dan Kashmir ke Karnatak.

Selain itu, Aurangzeb turut melakukan pembaharuan melalui pemerkasaan institusi pentadbiran Mughal. Usaha berkenaan dilaksanakan didorong oleh hasrat Aurangzeb sendiri yang ingin melihat kerajaannya benar-benar ditadbir menurut acuan pemerintahan Islam.

Usaha Aurangzeb dilihat serius memandangkan iltizam beliau dalam merancang dan melaksanakan pelbagai perkara bagi merealisasikan cita-citanya menjadikan Kerajaan Mughal sebagai Dar al-Islam dalam praktikal yang sebenar. Aurangzeb banyak memberi sumbangan dalam memartabatkan agama Islam. Oleh hal demikian, antara sumbangan beliau dalam kesenian dan senibina adalah pembinaanmasjid yang terbesar di dunia ketika didirikan iaitu Masjid Badshahi di Lahore.

Masjid Badshahi dibina ketika di bawah naungan pemerintahan Kerajaan Mughal keenam iaitu Aurangzeb.Masjid ini siap dibina pada tahun 1673. Abang angkat Aurangzeb, Muzaffar Hussain juga dikenali sebagai Fidaie Khan Koka, gabenor Lahore (1671-1675) telah menyelia pembinaan masjid ini. Beliau juga berkhidmat sebagai Master of Ordnance kepada maharaja. Pembinaan masjid itu mengambil masa kira-kira dua tahun bermula dari Mei 1671 hingga April 1673. Masjid Badshahi dibina hanya beberapa ratus meter di sebelah barat Kota Lahore bertentangan dengan Kubu Lahore.

Kedudukan ini menggambarkan kepentingannya dalam Kerajaan Mughal. Masjid Badshahi mendapat tempat yang terhormat dalam Kerajaan Mughal. Masjid ini memaparkan contoh seni bina era Mughal yang sangat baik. Masjid Badshahi bermaksud ‘Masjid Raja’. Pembinaan masjid ini adalah usaha untuk mencerminkan watak pemerintah Mughal ketika itu iaitu Aurangzeb. Bentuk masjid ini menunjukkan keberanian, keluasan dan keagungan kerajaan Mughal.

Bersempena dengan pembinaan Masjid Badshahi, Aurangzeb telah membina sebuah pintu gerbang baru di kubu yang bernama Alamgiri Gate.  Di antara Masjid Badshahi dan Gerbang Alamgiri terdapat kawasan lapang yang kini telah menjadi Taman Hazuri Bagh. Kawasan itu digunakan sebagai padang kawad di mana Aurangzeb akan meninjau tentera dan orang istananya. Kawasan itu berada pada paras yang lebih rendah daripada masjid kerana hujungnya dibina di atas alas tiang enam meter untuk membantu mengelakkan banjir.

Masjid Badshahi adalah karya seni yang sangat unik. Reka bentuk dan formasinya dikatakan diinspirasikan daripada seni bina Greek, India dan Asia Tengah. Bahagian dalamannya dihiasi dengan merlon pada lapisan marmar. Halaman yang mempunyai reka bentuk yang sangat mengagumkan. Dewan solat utama mempunyai surih stuko (stucco tracery), hasil kerja fresko, dan marmar yang unik.

Kawasan solat dibahagikan lagi kepada tujuh bahagian. Hiasan luaran dan dalamannya dibuat oleh artis-artis hebat. Asas seni bina Masjid Badshahi  ialah penggunaan corak mozek yang dibina dalam pelbagai bentuk batu berwarna atau jubin kaca. Ciri-ciri seni bina Mughal yang banyak memberi inspirasi pembinaan masjid ini seperti terdiri daripada gerbang bertindih, menara tinggi, kubah gaya Parsi dan bumbung berkubah besar.

Masjid ini dibina dengan menggunakan batu pasir merah. Bahagian luarnya dihiasi dengan ukiran batu pasir merah dan tatahan marmar. Masjid ini didirikan di atas tapak yang tinggi yang mana terdapat 22 anak tangga untuk menaikinya. Pintu masuk utama masjid dibina secara dua tingkat dan terdapat pintu kebal di bahagian tengahnya. Melepasi pintu masuk utama masjid terdapat hamparan halaman yang sangat luas.

Halaman masjid yang dibina daripada batu pasir seluas 278,784 kaki persegi dan terdapat kolam ditengah-tengahnya. Terdapat dewan solat dibahagian paling hadapan masjid yang dihiasi dengan kesan kerawang stuko dengan corak yang sangat menarik . Ia mempunyai gerbang dan ruang yang mampu menampung angaran dalam 95,000 jemaah juga dihiasi dengan ukiran batu dan batu merah

Terdapat tiga kubah di dalam masjid. Kubah yang lebih besar berada di tengah disertai dua yang lebih kecil di kedua-dua belah. Selain kubah, terdapat beberapa ruang tempat umat Islam berkumpul untuk khutbah agama. Terdapat lapan menara dan empat daripadanya memiliki ketinggian kira-kira 14 kaki.Menara masjid ini dapat dilihat dari jarak yang jauh. Kawasan utama juga mempunyai empat menara yang sama. Menara dibuat dengan batu merah dan marble untuk meningkatkan keindahannya.

Secara ringkas Masjid Badshahi terbahagi kepada beberapa bahagian iaitu  halaman masjid seluas 278,784 kaki persegi dibahagi kepada dua tingkat, ruang solat utama seluas 22,825 kaki persegi, menara dipenjuru yang terdapat 204 anak tangga, pintu gerbang, lorong dibahagian tepi dan kolam air ditengah-tengah halaman seluas 2,500 kaki persegi. Kesimpulanya, pembinaan Masjid Badshahi melambangkan ketamadunan Islam yang sangat hebat ketika pemerintahan Kerajaan Mughal Era Aurangzeb.

Sumbangan Aurangzeb dalam kesenian dan senibina merupakan sumbangan yang besar dalam ketamadunan Islam dan memberi manfaat kepada umat Islam sehingga kini. Kini Masjid Badshahi merupakan masjid kedua terbesar di Pakistan. Ketamadunan yang dibawa oleh pemerintahan Kerajaan Mughal era Aurangzeb  ini perlu dijadikan pembakar semangat kepada umat Islam pada masa kini. Setiap umat Islam perlu menanam semangat yang tinggi untuk mengangkat martabat agama Islam dan memberi sumbangan kepada agama walau dengan apacara sekalipun

Artikel dikirimkan oleh Azaharie untuk The Patriots.


Bagaimana Agen Saraf Membvnuh Manusia?

Katakanlah, ada sedang mengemas barang di stor. Tiba tiba, kelihatan serangga hitam merayap di lantai, barangkali mencari sisa makanan yang ada. Semestinya, anda mahu membvnuhnya, tapi tak mahu lantai tersebur kotor dengan isi perutnya.

Jadi, anda menyembur racun serangga kepadanya. Situasi ini barangkali telah pun dihadapi oleh seluruh manusia di muka bumi. Namun, di sebalik kisah kontot ini tentang homosid terhadap serangga perosak, tahukah anda bahawa racun serangga ni ialah sejenis agen saraf?

Selalunya bila kita membicarakan gas saraf, kita akan memakai konteks senjata terlarang seperti gas sarin yang terkenal dek kes pelepasan sarin di sistem keretapi bawah tanah Tokyo (1994).

Berbanding dengan racun lain, agen saraf ni sangat berbahaya dan bergantung pada dos dan jenis, ia boleh mengambil masa hanya 10 minit sahaja untuk membvnuh seseorang. Jadi, kenapa agen saraf ni berbahaya? Kenapa ia mampu bunuh hidupan dengan sangat pantas?

Untuk memahami mekanisme membvnuh ini, kita kena faham tentang dua benda ni terdahulu: saraf dan enzim. Saraf ialah sistem perhubungan bagi badan kita untuk berhubung dengan seluruh sel badan. Ibarat Telekom untuk sel kita, begitu. Enzim pula ialah sejenis protein yang menjadi pemangkin dalam badan kita.

Fungsinya ialah mempercepatkan segala jenis tindak balas kimia yang ada pada badan kita. Contohnya, asid perut sememangnya akan menguraikan protein daging menjadi zat halus, tapi yang betul betul uraikan protein tu ialah enzim bernama pepsin. Kalau nak harapkan asid perut sahaja, barangkali ia memerlukan masa seminggu untuk uraikan protein daging tu, berbanding 4 jam oleh pepsin.

Mekanisme enzim ni pula lagi senang difahami bila kita rujuk rajah di atas. Selalunya, bentuk benda yang nak diuraikan/disatukan (substrat) dan tapak aktif ni mempunyai rupa yang komplemen. Contoh macam pepsin dan protein. Kalau tak komplemen, dua benda ni tak boleh melekat macam pepsin dengan lemak.

Disebabkan ini, enzim ni sifatnya sangat spesifik. Kemudian, bila substrat dan enzim bergabung, tapak aktif enzim itu akan melemahkan ikatan kimia substrat berkenaan dan akhirnya substrat tu pun terurai. Nak lagi jelas, perkaitan biokimianya adalah sebegini:

Pepsin + protein => pepsin + peptida + peptida

Sekarang, masuk tentang cara agen saraf membvnuh. Seperti yang disebutkan, saraf ni ibarat sistem telekomunikasi badan. Jadi, segala maklumat dan arahan oleh otak kepada badan akan disampaikan oleh sistem saraf. Misalnya, kita perlu bernafas untuk dapat bekalan oksigen yang cukup, oleh itu otak akan hantar isyarat kepada paru paru untuk mengembang dan menguncup.

Contohnya kalau kita nak tarik nafas, otak akan beritahu urat saraf, untuk beritahu otot diafragma supaya mengembang. Antara urat saraf dan otot ni pulak, sel saraf akan lepaskan neurotransmiter bernama acetylcholine.

Bila neurotransmiter ni melekat pada permukaan sel otot diafragma, ia akan menegang dan paru paru pun mengembang. Kemudian, enzim akan uraikan acetylcholine ni menjadi choline dan acetate, sekaligus menyebabkan sel otot paru paru kembali relaks.

Mekanisme urat saraf dan neurotransmiter ini juga adalah sama untuk semua cabang urat saraf. Malah, antara sel saraf dan sel saraf pun berhubung menggunakan acetylcholine ni. Melalui perkara ni, rasanya anda sudah boleh teka macam mana agen saraf membvnuh manusia, dengan menganggu sistem ini.

Secara ringkasnya, agen saraf akan melekat pada tapak aktif enzim. Oleh itu, acetylcholine tak boleh nak pecah dan otot diafram tu kekal menegang sebab isyarat otak tu tak henti henti di hantar kepada paru paru. Akhirnya, mangsa agen saraf ni pun sebab sesak nafas.

Atau sekurang kurangnya itulah apa yang mungkin dimahukan oleh mereka. Hakikatnya, macam aku sebut tadi, antara organ-sel saraf dan sel saraf-sel saraf, pasti ada acetylcholine. Jadi, apa yang berlaku ialah seluruh sistem saraf kita terganggu.

Maka, berlakulah kejadian mangsa macam terkena sawan, air liur meleleh, menangis tak henti, jantung degupan rendah/tinggi dan sebagainya. Dipendekkan cerita, seluruh badan kita akan menjadi anarki. Kalau organ badan kita boleh bercakap, dia akan jadi macam ni:-

Otak: Abu, nanti tolong bagitau jantung lepas ni degup perlahan. Kita tengah tidur ni.

Abu (Saraf 1): Baiklah.

*Beberapa milisaat kemudian.

Otak: Abu, kenapa jantung degup laju ni? Kau buat kerja ke tak?

Abu: Saya pun tak tahu. Saya dah banyak kali spam mesej dah ni suruh perlahankan degupan.

Otak: Kau jangan Abu…nanti ada jugak urat darah meletup. Cuba kau troubleshoot sikit.

*Beberapa milisaat kemudian.

Abu: Bos, memang mesej tu tak sampai lah! Dah spam banyak kali pun tak lepas!

Otak: Aik, dah kenapa? Kau ni betul ke-

Ah Chong (Saraf 2): Bos!

Otak: Kejap, Abu. Kenapa Chong?

Ah Chong: Mata badan kita tiba tiba terkebil kebil tak henti! Saya dah bagitau pada otot kelopak mata, tapi semua macam buat bodoh je.

Otak: Huh? Dah kenapa semua nak sistem bermasalah ni? Haa, kamu kat belakang tu, Muthu. Kenapa?

Muthu (Saraf 3): Bos! Badan kita terkencing seluar!

Otak: Punoh!

*Sementara itu, di organ jantung

Ali (Sel jantung): Eh setan tua kutuk ni memang nak suruh aku mampus ke apa degup laju sepanjang masa. Tak dapat dapat langsung isyarat suruh perlahan.

Jadi secara tuntasnya, sistem badan kita akan menjadi sangat kacau bilau. Sebab itulah orang yang keracunan agen saraf selalunya akan m4ti dengan pantas, dan juga selalunya mereka m4ti dalam keadaan paling merana sekali.

Seluruh organ dan sistem badan akan gagal dan menimbulkan kesakitan yang dahsyat.  Untuk melawan agen saraf, mangsa perlu disuntik dengan antidot yang akan nyahaktif agen saraf dalam badan. Apabila dinyahaktif, enzim dapat bekerja kembali seperti normal.

Oleh itu, apabila anda lihat lipas menggelupur kena sembur Ridsect, ingatlah mekanisme agen saraf. Cumanya, jangan gatal pulak pergi buat antidot untuk lipas melainkan anda adalah seorang psikopath.

RUJUKAN:

Ellison DH (2008). Handbook of chemical and biological w4rfare agents (2nd ed.). Boca Raton: CRC Press. ISBN 978-0-8493-1434-6. OCLC 82473582.

McCorry, LK (Aug 15, 2007). “Physiology of the autonomic nervous system”. American Journal of Pharmaceutical Education. 71 (4): 78. doi:10.5688/aj710478. PMC 1959222. PMID 17786266

Sidell FR (2008). “Soman and sarin: clinical manifestations and treatment of accidental pois0ning by organophosphates”. Clinical Toxicology. 7 (1): 1–17. doi:10.3109/15563657408987971. PMID 4838227.

Snow RL (2003). D3adly cults: the crimes of true believers. Westport, Conn: Praeger. ISBN 978-0-275-9805


Paru-Paru Besi – ‘Iron Man’ Dunia Sebenar

Polio sememangnya diketahui sebagai penyakit berjangkit yang merbahaya di mana ia boleh menyerang sistem pernafasan dan saraf manusia. Mangsa yang menghidapnya berpotensi mengalami kelumpuhan kekal dan m4ti sekiranya berlaku kegagalan sistem pernafasan mereka. Atas sebab itulah, apabila kes polio dilaporkan di Malaysia buat kali pertama dalam tempoh 27 tahun, ia sudah menimbulkan keresahan dalam kalangan orang ramai. Dan bagi yang membaca cerita paru-paru besi ini, berdoalah agar generasi seterusnya tidak mengalami apa yang dialami pesakit-pesakit ini.

Bagi sesetengah individu yang terselamat dari penyakit ini, mereka perlu menghabiskan masa berdekad-dekad lamanya dalam sebuah mesin pernafasan yang kita gelar sebagai paru-paru besi untuk membantu mereka menjalani kehidupan normal. Anda boleh melihat contoh klip video yang disediakan di bawah:

The Last Few Polio Survivors – Last of the Iron Lungs | Gizmodo: https://www.youtube.com/watch?v=gplA6pq9cOs

Bagi Paul Alexander, 72, mesin sebegini yang dianggap paling memudahkan untuknya bernafas. Dia menambah, “Kini tinggal dua atau tiga orang seperti kami. Saya sudah mencuba semua mesin pernafasan yang ada dan inilah yang terbaik. Saya merasakan dapat bernafas secara semulajadi dengan lebih baik.”

Kisah pembanterasan penyakit polio merupakan antara kisah kejayaan kesihatan yang membanggakan sejak beberapa tahun ini. Walaupun kes penyakit ini masih muncul di negara-negara bergolak atau miskin seperti Syria, Laos dan Republik Demokratik Congo, ia hanya kekal menjadi endemik di tiga negara sahaja iaitu Afghanistan, Pakistan dan Nigeria. Di Amerika Syarikat, ia dilihat sudah dibanteras sepenuhnya pada tahun 1979 berikutan kemunculan vaksin anti-polio.

Pada tahun 1950-an, penyakit ini mengakibatkan lebih 15,000 kes kelumpuhan setiap tahun berdasarkan data yang disediakan oleh Pusat Kawalan Penyakit (CDC). Dan bagi membolehkan pesakit-pesakit ini bernafas, paru-paru besi iaitu sejenis silinder tekanan yang menarik oksigen masuk ke paru-paru pemakainya dengan mencipta vakum dianggap satu perkara biasa. Bagi kebanyakan pesakit, mesin ini akan membantu mereka bernafas dalam beberapa minggu sebelum mereka dapat bernafas seperti biasa. Tetapi bagi kes pesakit yang lebih kronik, ia menjadi komponen penting kehidupan mereka.

Dengan bilangan pesakit yang menggunakan paru-paru besi ini semakin berkurangan, syarikat-syarikat yang bertanggungjawab menghasilkan paru-paru besi menggesa mereka mencari alat bantuan pernafasan alternatif. Pada tahun 2004, salah satu syarikat berkenaan iaitu Phillips Respironics memberitahu pengguna-pengguna paru-paru besi bahawa mereka tidak lagi boleh memberi jaminan mereka dapat membaiki mesin berkenaan. Pada tahun 2013, sebuah organisasi yang bermatlamat membantu pesakit polio iaitu Post-Polio International Health mendedahkan terdapat enam hingga tujuh pengguna paru-paru besi di Amerika Syarikat.

Bila ditanya jumlah sebenar pengguna paru-paru besi di luar sana, presiden kumpulan Brian Triburzi berkata, “Saya tidak mempunyai jawapan kepada soalan itu. Saya tak fikir semua orang tahu pasal itu.” Portal media Gizmodo berpeluang menemubual tiga pengguna paru-paru besi iaitu Alexander (Dallas), Martha Lillard (Oklahoma), 69 dan Mona Randolph (Kansas City, Missouri), 81. Ketiga-tiga individu ini merupakan pengguna terakhir mesin itu.

Alexander yang menghidap polio pada tahun 1952 semasa berusia enam tahun mendedahkan dia menghabiskan kebanyakan masanya dalam mesin berkenaan. Paru-paru besi ini diletakkan di tengah-tengah ruang tamunya. Jika Alexander mahu menjawab telefon atau menaip sesuatu pada komputer, dia menggunakan tongkat plastik yang dilekatkan pada mulutnya. Tetapi tidak ramai tahu di sebalik kebergantungannya kepada mesin ini, itu tidak menghalangnya dari menggapai cita-cita sebagai seorang peguam.

Alexander bercerita, “Bila saya dipindahkan ke Universiti Texas, mereka merasa takut bila memikirkan saya akan membawa paru-paru besi ke situ tetapi itulah yang dilakukan saya dan saya letakkannya di asrama serta saya tinggal bersama paru-paru besi saya. Saya mempunyai ramai rakan dengan kebanyakan soalan yang difikirkan mereka ialah apa sebenarnya yang dilakukan oleh lelaki ini dengan kepalanya terjulur keluar dari mesin itu di sini.” Bagaimanapun, satu masalah yang dihadapi Alexander ialah isu penyelenggaraan paru-paru besi.

Apabila rakannya mendapat tahu kesukaran yang dihadapinya pada tahun 2015, dia menaikkan videonya di laman sesawang YouTube yang menerangkan situasi yang dihadapinya dan mencari seseorang yang arif dengan paru-paru besi. Video tersebut menarik perhatian seorang usahawan Texas bernama Brady Richards yang bertanggungjawab menguruskan Environmental Testing Laboratory, sebuah syarikat yang menguji peralatan klien bagi memastikan ia memenuhi piawaian alam sekitar. Bila Richards mendedahkan dia tahu selok-belok mesin itu, Alexander menganggapnya sebagai satu keajaiban. Usahawan Texas itu melawatnya sekali setiap enam bulan. Bila ditanya akhbar The Independent berkenaan paru-paru besi, Richards berkata, “Mesin ini sebenarnya merupakan mesin yang paling mudah di dunia. Tetapi masalahnya pengeluar tidak lagi mengeluarkan bahagian mesin berkenaan.”

Bagi Lillard pula, dia menceritakan dia menghidap polio semasa berusia lima tahun. Kini, dia menghabiskan separuh harinya setiap hari dalam mesin berkenaan. Bila ditemubual portal Gizmodo, dia berkata, “Semua ibu pasti merasa takut kerana ramai orang mendapatnya. Mereka tidak tahu sama ada ianya ialah virus atau bakteria atau bagaimana kita dijangkiti.” Sementara Randolph pula menceritakan dia dijangkiti polio semasa berusia 20 tahun. Dia memberitahu anak-anaknya yang bertanya apa yang berlaku kepadanya di mana dia dijangkiti kerana tidak mempunyai akses kepada vaksin anti-polio.

Justeru tidak hairanlah bila Randoplh bersemuka dengan juak-juak anti-vaksin, ia membuatkannya rasa marah. Tambahnya, “Sudah tentu saya merasa bimbang tentang mana-mana tempat yang tidak mempunyai vaksin. Saya akan melakukan apa saja untuk menghalang sesiapapun daripada mengalami apa yang saya alami. Dan saya percaya, ibu saya, jika dia mempunyai akses kepada vaksin anti-polio, saya akan melakukannya dalam sekelip mata.”

Jadi selepas anda membaca kisah ini, apakah anda masih merasakan polio satu perkara yang boleh dipandang sepi? Apakah anda masih menganggap vaksin sesuatu yang memudaratkan anak-anak di sebalik statistik yang menunjukkan perkara sebaliknya? Jika anda masih menyifatkan juak-juak anti-vaksin masih bercakap benar, maka bersedialah melihat anak-anak yang dikasihi berada dalam mesin sebegini sepanjang hayat mereka. Bila itu berlaku, tidakkah anda merasa berdosa kerana mengkhianati amanah Allah s.w.t ini terutama dalam isu kesihatan? Jangan kerana ego, yang menderita generasi seterusnya yang tidak berdosa.

RUJUKAN:

Buncombe, Andrew. (2017). America’s last iron lung users on their lives spent inside obsolete ventilators. The Independent. https://www.independent.co.uk/news/world/americas/polio-iron-lung-survivors-photos-lives-inside-ventilators-a8070881.html